text:
Paliiw iti Pelikula nga Iliw
Numanpay diak naatendaran ti orihinal a pannakaipabuya ti ILIW (Nostalgia) a pelikula nga indirehe ni Bona Fajardo iti 11th Cinemanila Digital Lokal Competition iti Cinema 6 ti Market!Market! idi Oktubre 15 agingga 25, 2009 ket nabuyak met laeng daytoy iti Robinsons Movie World idi February 1, 2010. Maysa nga aldaw sakbay ti panagtapos ti schedulena.
Napintas ti naaramat a materiales ta ti setting ti pelikula ket sadiay Vigan ken Baguio idi 1939. Naibasar ti sarita daytoy iti pudpudno a kabibiag ti maysa a balasang a ni Fidela (Kaye Abad) a nagayat iti opisial ti Japanese Imperial Army a ni Col. Takahashi (Hiroyuki Takashima)idi panawen ti maikadua a gubat ti sangalubongan. No kasano a ti maysa a babai ket sinalbarna ti intero a suidad tapno saan a dadaelen dagiti Hapon sakbay a panawanda.
No kasano ti kinapintas ti materiales ket isu ti kasungani ti panangipakita ti direktor kadagiti eksena. Adu ti pagkapsutanna a no miraen a nalaing ken anagen ket kasla binalbalin laeng tapno makadanon iti deadline a panangipabuyada. Segun iti interbiu naala amin nga eksena iti uneg laeng ti 15 nga aldaw. Nasisiyaat laeng koman no insuratna a kas nobela ta atleast ti utek ti tao ket kayana nga iladawan ti maysa a pagteng, kayana a pagtuliden, paggunayen dagiti character babaen iti imahinasion(visual imagery) a di kasapulan ti ania man.
Saan a rason ta gapu ket Indie Film daytoy, ket limitado ti badget. Adu ti wagas tapno mapapintas ti eksena ken agbalin a kasla pudpudno a saan a kasapulan iti dakkel a kantidad. Ti eksena kadaytoy a pelikula ket panawen ti gubat, panawen ti ariangga ken aligagaw. Ngem no mabuyam diam marikna ken maimutektekan daytoy a presensia. Wen, kunada iti sinopsis ti pelikula a romansa ti temana ngem mabalinda koma met a pagtiponen daytoy a ramen tapno lallalo a maaddaan iti gagar dagiti agbuybuya. Kasla ketdi nagbuyaka iti pelikula da John Loyd Cruz ken Bea Alonzo a napnuan iti pa-tweetums.
NAGKURANGANNA:
Nakadidillaw ti panagibbet dagiti character iti Iluko, madlaw a di a nagensayo dagitoy wenno awan man laeng ti nanggiya kadakuada iti umno a panagsao ket immemorado da lattan. Sayang ta ni Gobernador Deogracias Victor Savellano ti Ilocos Sur pay met ti maysa a nangsurat/konsultant(?) ti istoria/script daytoy a proyekto a pinagtitinnulongan da Erick Castro ken ti direktor.
Inkabassitda koma dagiti pagteng ti panagsangsangit dagiti character. Atiddog unay ti sinnangitan a makitam aglalo idi pumanawen ni Takashi tapno mapan sadiay Baguio ket sumanoddan ta dumtengen dagiti Amerikano. No pagtitipunen nasurok a tallo-lima a minuto nga uraor ti ginastosda.
No ania ti adda isu lattan. Nagusarda iti background a saan koma a maikanatad. Kas kadagiti aglaklako kadagiti remebrance items wenno souvenirs a makitam kadagitoy a panawen sadiay Vigan. Idi panawen kadi ti gubat adda da kadin dagitoy? Masango ngata pay dagiti Ilokano ti aglako iti kakastoy no ti biagda ket addan iti abot. Nagbalin ketdi daytoy a pelikula tapno maipromote ti turismo.
KONTRA-KULTURA KEN KONTRA-HISTORIA
Iti laksid ti di maikanatad nga ayat da Fidela ken Takashi ket nagtipon a kas agassawa. Inaramid daytoy ti babai tapno mailisi ti pamiliana iti ulpit dagiti Hapon. No saan a gapu kenni Takashi saan a napalubosan ti ama ni Fidela manipud iti pannakaibalud. Inatap 'gamin dagiti Hapon a maysa a kakappun dagiti gerilia daytoy.
Iti panagtiponda, inpakita da iti pelikula dagiti saan a rumbeng ken kontra-kultura dagiti Hapon.
- Ti panagserbi ti lalaki iti babai nga asawana aglallo no tiempo ti pannangan. Rumbeng a ti babai ti mangidasar, mangiprepara kadagiti makan.
- Saan pay a rumbeng koma nga agsangit ti lalaki iti sanguanan ti asawana uray no kasano a ladingit ti marikriknana.
- Ti bida a lalaki ket nagsangit iti sanguanan ti nababbaba ti ranggona. Maysa a mortal a basol daytoy para kadakuada.


c: text/html

text:
STA. MARIA, Ilocos Sur – Nagpullo ti maysa a mapapati a drug pusher iti naballigi a buy-bust operation nga insayangkat dagiti polis iti pagtaenganna ditoy.
Iti entrapment operation nga insayangkat ti nagkaysa a puersa ti Philippine Drug Enforcement Agency ken dagiti polis ditoy babaen ti panangidaulo ni P/Sr. Insp. Renato Morales iti pagtaengan ni Danilo Cabreros y Anastacio, 46, residente iti Poblacion ditoy nga ili, nakakumpiskada iti white crystalline substance a mapapati a shabu, maysa a heat-sealed sachet a naglaon iti mapapati a shabu, glass tooter, bamboo stick, 2 a kartib, 5 nga aluminum foil, 2 nga improvised scoop, 3 a disposable lighter, maysa a pakete ti sigarilio nga awan ti naggianna, ken plastic sachet.
Narekobre pay ti search team dagiti marked money a P500, P100 ken uppat a P20 a naaramat iti buy-bust operation.
Naimbitaran iti kuerpo ti polis tapno mapagsaludsodan da Melchor Doming, residente iti Silag, ken Randy Vergara, taga-Laslasong Sur, agpada a barangay daytoy nga ili, gapu iti kaaddada iti pagtaengan ni Cabreros idi naiwayat ti operasion.
Iggem ti bunggoy ti search warrant nga imparuar ni Judge Sixto Diompoc ti Regional Trial Court Branch 72 ti Narvacan idi inwayatda ti operasion.
Naipatulod dagiti nakumpiska a sachet a mapapati a naglaon iti shabu iti police crime laboratory iti San Fernando City para iti pannakaamirisda.

robotstxt: allowed

filter: keep


text:
PEACE COVENANT. Pirpirmaan ni Vice Gov. Deogracias Victor Savellano ti katulagan ti kappia idinto nga ur-urayen da Cong. Ryan Luis Singson, Tagudin Mayor Roque Verzosa Jr. ken dati a Bokal Efren “Rambo” Rafanan, Sr. ti batangda bayat ti naangay a Peace Covenant for Secure and Fair Elections 2013 iti St. Paul Metropolitan Cathedral idi Pebrero 6. Sinaksian daytoy da Gov. Luis “Chavit” Singson, Nueva Segovia Archbishop Ernesto Salgado, Jr., PNP Regional Director Chief Supt. Ricardo Marquez, 81st IB Commanding Officer Lt. Col. Desiderio Alaba ken dagiti kameng ti media. Naisayangkat ti peace covenant babaen ti initiatibo ti COMELEC, PPCRV, PNP, Phil. Army ken Simbaan Katolika. (Ladawan: Dante Tacata/teksto:Mancielito S. Tacadena)
You are here: Home › Archive › Media › Banner Photo › PEACE COVENANT


text:
CANDON CITY – Saan nga inaprobaran ti National Historical Institute (NHI) ti maysa nga ordinansa nga impasa ti Sangguniang Panlungsod ditoy a mangsukat iti nagan ti maysa a pagadalan elementaria ditoy siudad.
Kas maibasar iti City Ordinance No. 022-200 ken Resolution No. 08-002, kiniddaw ti konseho ditoy iti NHI ti pannakabaliw ti nagan ti Cubcubbuot Elementary School tapno agbalin a CUBPALSAN Elementary School.
Kas maibasar iti resolusion, saan laeng a taga-Cubcubbuot dagiti ubbing nga agbasbasa iti nasao a pagadalan no di pay manipud iti Palacapac ken San Andres ket ditoy a naadaw ti singasing a nagan ti pagadalan manipud iti Cubcubbuot Elementary School iti Cubpalsan Elementary School (Cubcubbuot, Palacapac, San Andres).
Ngem iti sungbatna a surat nga impatulodna iti siudad ditoy, kinuna ti NHI a saanna nga inaprobaran ti resulusion nga impasa ti sangguniang panlungsod agsipud ta saan nga umanay ti panagtitipon ti nagan dagiti tallo a barangay a mangsupsuporta iti nasao a pagadalan tapno masuktan ti dati a naganna.
Segun iti NHI, masapul a ti proposed a baro a nagan ket “addaan iti historical ken cultural significance, ken aesthetic elements” tapno adda pagbatayan iti pannakaanamongna.
Kinuna pay ti NHI a ti nagan dagiti local heroes ken prominent cultural properties dagiti sabali pay a konsiderasion para iti pannakasukat ti nagan ti maysa a pagadalan.
Para iti naan-anay a pannakalawlawag ti konseho, nangipatulod pay ti NHI iti guidelines iti pannakanagan wenno pannakabaliw ti nagan dagiti public schools tapno adda pagibasaranna iti masakbayan.#


text:
Nasapa a bimmangon ni Padre Cristobal. Idi ilukatna ti rikep ti tawa ti kombento, sinabat ti nabanglo nga alingasaw ti dinengdeng a nateng.
Nagbisaleg ti tianna idinto nga inapirasna ti tianna. Dumakdakkel ti buy-ongko, naitanamitimna. Kasapulanna manen ti agpagnapagna iti bigbigat. Ti rigatna ngamin, naimas ti luto ni Ina Ikka, ti asawa ni Ama Crispin a katulongna iti simbaan.
Kalpasan ti panagpellesna, nagpakusina ni Padre Cristobal. Immisem a nakalang-ab iti katuntuno a lames.
“Naimbag a bigatmo, Padre,” inkablaaw ni Ina Ikka.
“Kasta met, Manang,” insungbat ni Padre Cristobal. nakunana. Nanggaw-at iti tasa sana pinakbuan iti agburburek a kape. Nangkutsara iti bassit nga asukar sana inkiwar iti kape.
Nabang-aran ti barukongna kalpasan ti yiigupna.
“Naimas ti alingasaw ta lutlutuem, Manang.”
“Nagdengdengak man iti sabong ti karabasa ken tarong a nasagpawan iti tinuno a dalag, Padre,” nakuna ti baket.
“Naimbag man ta adda nagatangmo a dalag dita tiendaan?”
“Immay inted ni Andres itay bigat, Padre. Nawadwad kano ti nakammelanna dita karayan.”
Inaunaan nga anak da Ama Crispin ni Andres. Adda sangkapit-ing a bangkagna iti asideg ti karayan. Ditoy ti pagap-apitanna kadagiti nateng a mapan ilako ni Antonia, ti asawana, iti tiendaan iti Domingo a panaguudong dagiti adda kadagiti naseksek a purok ti Legleg. Nangipakat ni Andres iti ramana iti igid ti karayan ket maminsan makabulan a karsanna. No kalabonna, di malaon ti dakkel a timba ti makarsanna a dalag, gurami, lagdaw, kappi ken dadduma pay. Idaw-asanna latta dagiti nagannak kenkuana iti pangramananda kas ita.
“Ania ti madamag dita ruar, Manang?” sinaludsod ni Padre Cristobal. Adu ngamin ti masagsagap ti baket a damag no mapan makitienda. Kaadduanna a tsismis ngem adu dagiti gundaway a ni Ina Ikka ti pakaammuan ni Padre Cristobal kadagiti kangrunaan a topiko ken problema dagiti umili. Daytoy a kinalaingna nga umallingag iti damag ti pakaung-ungtanna no kua ken ni Ama Crispin.
“Ay, Padre, addan naipatakder… aniattayen ti naganna… wen birhaus kano…. iti Purok Bellas. Idi rabii, nagmamarangmang kano dagiti lallaki dita ta nagkikiting ken nagbaba ti putol ti bado dagiti babbai nga agserbi ket makita kano payen ti puon ti susoda ken sellangda. Ayna, nakunkunak ken ni Crispin itay bigat, dimo padpadasen ti mapan dita ta dinto dayta ti puon ti pagapaanyo nga agassawa…”
Naisardeng ni Padre Cristobal ti immigup iti kapena. No kasta, naituloy latta ti pannakaipatakder ti maysa a beerhouse iti Purok Bellas. Adda iti babaen ti Begnas ti Purok Bellas. Kas met la iti Begnas a panagtalon ti kangrunaan a pagbiagan dagiti agnaed.
“Ayna, Padre, ammom kadi dagiti bunggoy a naggiinom iti birhaus idi rabii? Dagiti trabahador iti maipatakder a penned. Grupogrupoda a bimmaba iti Purok Agyadyad ket nabarbartekda a naggawid. Adda kano pay soldado a napan nakipagragragsak. Dandanida kano nakiringgor iti maysa a grupo a taga-Patiakao. Naimbag ta adda napan nagpatrolia a polis ta dida koma ketdi nagsisinnida. Ayna, diak maawatan no apay nga impalubos ni Apo Mayor nga adda kasta a pagginoman nga apon dagiti kastakasta a babbai.”
Naapiras ni Padre Cristobal ti timidna. Damagna a maysa nga asideg a kabagian ni Mayor Aguimbag ti akinkukua iti nasao a beerhouse. Agpayso ngarud ti suspetsa ni Manang Lucia a dagiti trabahador iti maipatakder a penned ken dagiti soldado dagiti kangrunaan a puntiria a kustomer ti nasao a beerhouse!
“Idasarankayon, Padre? sinaludsod ni Ina Ikka ket natukay ti nauneg a pampanunoten ni Padre Cristobal.
“Madamdama, Nana,” kinuna ni Padre Cristobal. Liniklikanna ti masmasdaaw a mata ni Ina Ikka. Nagbuelta ket rimmuar iti konbento. Sinawar ti matana ni Ama Crispin. Nakitana daytoy nga agdaldalus iti sikigan ti konbento. Immasideg iti lakay.
“Pakiayabmo man, Tata, da Manang Lucia ta umay ditoy konbento. Adda napateg a pagsasaritaanmi. Ibagam nga ikuyogna ti petision.”
“Wen, Padre,” kinuna ni Ama Crispin.
Kalpasan ti treinta minutos, simmungad ni Manang Lucia. Adda inkuyogna a tallo a kaduana.
“Naglukat kanon ti beerhouse iti Purok Bellas,” nakuna ni Padre Cristobal. “Kumusta ti petision nga ipaspasiaryo a papirmaan?”
“Adda metten limapulo a nagpirma, Padre. Ngem adu a lumugar iti Purok Bellas ti mabuteng nga agpirma. Dida kano kayat a mapagura ni Mayor Aguimbag.”
“Kaykayatda nga agbalin a nariribuk ti lugarda ngem iti mapagurada ti mayor, kasta?”
“Adu ngamin kadakuada ti makitaltalon laeng ken ni Mayor Aguimbag,” kinuna ni Manang Maria. “Agamakda a no agpirmada, sabalinton ti pangiyawatan ni Mayor Aguimbag iti taltalonenda.”
“Ituloyyo ti agpapirma satayto mapan idatag ken ni Mayor Aguimbag. Patulodantayo pay iti kopia ti gobernador no dina ikkan iti aksion daytoy a banag,” kinuna ni Padre Cristobal.
“Wen, Padre,” kinuna ni Manang Lucia. “Riribuk laeng ti ited dayta a beerhouse kadagiti kalugarantayo. Agasem, damagko a dandani nagriringgor ti grupo dagiti trabahador ken dagiti taga-Patiakao idi rabii.”
(Adda tuloyna)


text:
VIGAN CITY – Blangko pay laeng ti panagpalutpot dagiti polis no asino ti nanggandat iti biag ti maysa a lalaki bayat ti panagdiagingna iti Plaza Salcedo ditoy siudad idi agsapa ti 5:32 ti Septiembre 16.
Nabigbig ti biktima a ni Carlos Papagayo y Ramos, 43, naasawaan ken residente iti Barangay Ayusan Norte, Vigan City.
Segun iti report, madama nga agdiagdiaging ti biktima iti sidewalk iti amiananen ti Plaza Salcedo idi agarup 5:31 ti agsapa ti nadakamat a petsa idi pinaltogan ti maysa a lalaki iti sumagmamano a daras a nagsagrapanna kadagiti sugat iti nadumaduma a paset ti bagina.
Kalpasan ti pammaltog, simmakay ti di nabigbig a suspek iti di ammo ti klasena a motorsiklo a minaneho ti mapapati a kumplotna ket naglibasda a nagpaamianan a direksion iti Govantes Dike.
Intaray dagiti immarayat a tattao ti biktima iti Gabriela Silang General Hospital para iti pannakataming dagiti sugatna.
Nangipakat dagiti nagresponde a polis iti pursuit operation ken nangipatulodda iti flash alarm kadagiti kabangibang ti siudad a police stations ngem negatibo ti resultana.
Naammuan ti Tawid News a nalasatanen ti biktima ti peggad.
Nakasarak dagiti inbestigador iti walo a kapsula manipud iti cal. 45 iti nakapasamakan ti pammaltog.
Saan pay nga ammo ti motibo ti pannakagandat ti biag ni Papagayo. Ngem mapapati a saan a propesional a mammapatay dagiti suspek agsipud ta saanda a napuruan ti biktima iti baet ti kaadu ti imputokda.
Kabayatanna, naireport idi Septiembre 13 a nagandat ti biag ti maysa a mannalon babaen ti kalugaranna a maysa met laeng a mannalon sadiay Barangay Quimmarayan, Sto. Domingo, Ilocos Sur a mapapati a nagramut iti dati a susik.
Iti panagimbestiga dagiti polis-Sto. Domingo, bayat ti panagballasiw ni Rolando Ramos y Molina, 45, naasawaan, iti hanging bridge, pinaltogan ni Alberto Pimienta y Ped, 60, naasawaan, agpada nga agnaed iti Barangay Quimmarayan, Sto. Domingo, a nagsagrapan ti immuna iti sugat iti makannawan nga abagana, makannawan a barukongna ken timid.
Nupay nasugatan, nabaelan ni Ramos ti bimmales ket napaltoganna ti makannigid a saka ken makannigid a dakulap ni Pimienta.
Agpada dagiti dua a naitaray iti ospital para iti pannakaagas dagiti sugatda.
Saan narekobre dagiti polis dagiti paltog nga inaramat dagiti dua nupay mapapati nga agpada a homemade buckshot kas maibatay kadagiti sugatda.
Agtultuloy ti panagimbestiga dagiti polis mainaig iti nasao a panagpinnaltog dagiti agkalugaran.#


text:
Galimuyod, Ilocos Sur
Ti Galimuyod ket maysa a maikapat a klase nga ili iti probinsia ti Ilocos Sur iti Filipinas.
Dagiti baranggay[urnosen | urnosen ti taudan]
Ti Galimuyod ket nabennebenneg iti 24 a barbaranggay.[2]
- Abaya
- Baracbac
- Bidbiday
- Bitong
- Borobor
- Calimugtong
- Calongbuyan
- Calumbaya
- Daldagan
- Kilang
- Legaspi
- Mabayag
- Matanubong
- Mckinley
- Nagsingcaoan
- Oaig-Daya
- Pagangpang
- Patac
- Poblacion
- Rubio
- Sabangan-Bato
- Sacaang
- San Vicente
- Sapang
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Ilocos Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Ilocos Sur". Datos ti Populasion ti Ili. Dibision ti Panagsukisok ti LWUA. Naala idi 26 Hunio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
SANTIAGO, Ilocos Sur – Dua a tattao ti nagbalin a biktima ti nagsina a pammaltog nga insayangkat dagiti riding in tandem iti Santiago ken Cabugao a nakatayan ti maysa.
Napasamak ti pammaltog iti Santiago iti provincial road a sakup ti Barangay Caburao idi agarup 7:15 ti rabii ti Septiembre 22 a nakagandatan ti biag ti maysa a managan Judy La Pena y Quiabang, 40, naasawaan, negosiante nga aggatgatang ken aglaklako iti motor vehicles ken residente iti Barangay Salincub.
Iti inisial a panagimbestiga dagiti polis, agdaldaliasat ti biktima nga agpaamianan a nakalugan iti motorsiklona idi inabay dagiti umip-ipus kenkuana nga armado a tattao a nakalugan met iti motorsiklo ket pinaltogan ti backrider ti biktima iti sumagmamano a beses.
Nagsagrap ti biktima kadagiti sugat iti tianna ken makannigid a luppona ket dagus a naitaray dagiti immarayat nga umili iti Candon General Hospital, Candon City para iti pannakaagasna.
Naglibas dagiti di nabigbig a suspek iti saan nga ammo a direksion.
Nangiwayat dagiti polis-Santiago iti Oplan Lambat ken nakikoordinarda kadagiti kabangibangda a police station ngem negatibo ti resultana.
Iti panagpalutpot ti SOCO team manipud iti Candon Crime Laboratory Office, nakarekobreda iti maysa a kapsula ken maysa a deformed slug iti crime scene.
Saan pay nga ammo ti mo-tibo ti pannakagandat ti biag ni La Pena.
Kabayatanna, saanen a naidanon a sibibiag iti ospital ni Eduardo Cariaga y Aquino, 54, naasawaan, ken residente iti Barangay Rizal, Cabugao, Ilocos Sur, kalpasan a pinaltogan dagiti armado a tattao a nakalugan iti motorsiklo sadiay Barangay Bonifacioi, Cabugao idi agarup 6:10 ti sardam idi Septiembre 23.
Nakatugaw ti biktima iti sango ti kaserana iti dayta a sardam idi pinaltogan dagiti di nabigbig a suspek.
Naitaray ni Cariaga iti Pira Clinic and Hospital ngem indeklara ti doktor a nang-taming kenkuana a dead on arrival gapu kadagiti sinag-rapna a gunshot wounds iti nadumaduma a paset ti bagina.
Mapapati a cal. 45 ti naramat a paltog kas maibatay dagiti nakolekta dagiti inbestigador nga uppat a kapsula iti nakapasamakan ti krimen.
Naglibas dagiti suspek iti abagatan a direksion a nakalugan met laeng iti motorsikloda.
Segun iti polis, nairaman ti biktima iti listaan ti kapolisan a drug personality iti barangay.
Daytoy ti kitkitaen ti polis nga anggulo iti pannakapapatay ni Cariaga.#


text:
Kategoria:Dagiti estado a kameng babaen ti organisasion
Dagiti subkategoria
Daytoy a kategoria ket addaan kadagiti sumaganad a 19 a subkategoria, manipud iti 19 a dagup.
D
- ► Dagiti estado a kameng ti GPAP (12 P)
- ► Dagiti estado a kameng ti Mercosur (4 P)
F
- ► Dagiti estado a kameng ti La Francophonie (20 K, 42 P)
G
K
- ► Dagiti estado a kameng ti Kappon para iti Mediteraneo (2 K, 37 P)
- ► Dagiti estado a kameng ti Kappon ti Aprika (10 K, 51 P)
- ► Dagiti estado a kameng ti Kappon ti Europa (26 K, 27 P)
- ► Dagiti estado a kameng ti Konsilo ti Europa (13 K, 12 P)
L
- ► Dagiti estado a kameng ti Liga ti Arabo (18 K, 21 P)
M
- ► Dagiti estado a kameng ti Mankomunidad ti Pagpagilian (30 K, 51 P)
N
- ► Dagiti estado a kameng ti Nagkaykaysa a Pagpagilian (5 K, 189 P)
- ► Dagiti estado a kameng ti NATO (26 K, 26 P)
Pampanid iti kategoria "Dagiti estado a kameng babaen ti organisasion"
Daytoy a kategoria ket aglaon laeng iti sumaganad a panid.


text:
“Nagseksi, ania?” innguso ni Pari Benjo ti matmatmatak a nakasiorts iti puraw ken naasmangan iti kumepkep a nalabaga a tisiert. Nasileng ti pagatsiket a buokna. “Balo. Naam-ammok idi damomi nga immay ditoy. Awan anakna ta lakay a Hawayano daydi nagawan.”
Tinaliawko ti agkaraimmak a kabaian a baka iti sirok ti kaimito. Di makaidna. Agpamayansa? Nagsaltek dagiti matak iti natikagan a talon iti abagatan. Agur-uray dagiti rengngat iti tudo. Pinuyotak ti riang ti checkered polok. Kinitak ti relok, alas tres iti malem.
“Intan diay uneg,” iti balay a sinangbayanmi ditoy Brgy. Imelda, Naguilian, La Union ti kayatna a sawen. Idanonmi ti kaanakanna, ni Marco iti nobiana a ni Lisette.
“Agpariirak biit. Sumarunoakon,” nagpambarak ta kasla diak kayat a panawan ti babai agingga a diak maam-ammo. Namagnetoak iti kinapintasna. Naiduma.
Nagkatawa pay ti kumparik kalpasan ti nabagas a perrengna. Kunam la no pato ti iniin ti ubetna a nangkamang ti bunggalo a nagpinta iti pink. Panukmegan a pandek daytoy.
Tinaliawko manen ti babai. Baket ti katungtongtongna iti igid ti kalsada, iti maikatlo a balay a nagpinta iti asul-langit manipud iti balay da Lisette. Kasla agkankanta a pandanggera iti panagdengngegko ti garikgikna. Agkatayagkami ngata iti lima a kadapan ken walo a pulgada. Pamudawen ti immal-o a pammagina. Inisemak ti nangngegko a musika ti pul-oy.
Nangeddengak. Diakon palabsen. Inasitgak. Pattapattak nga ub-ubing ti edadna iti tallopulo ket pito nga edadko. Nagpaamiananen ti kuttong ken bassit a baket a kasasaona itay.
“Hello! Mabalin ti makiam-ammo?”
“Hi…! Mabalin latta. Apay ket a saanen…?”
“Siak ni Mark. Ket sika ni…?” inyawatko ti imak.
“Ida…” Alanganin ti panangiyawatna iti kanawan nga imana. Nalamuyot ti dakulapna. Makaay-ayo a perngen dagiti matana. Tundiris ti agongna. Wayas ti kallidna iti kanawan a pingpingna. Diak nagbiddut, isu ti pagtataudan ti masaysay-opko a banglo.
“Ida? Palayaw wenno pudno a buniag?”
“Palayaw. Maria Armida ti buniagko. In short, Ida.”
“Nagpintasen a nagan! Maibagay la unay iti kas kenka a kinapintas…”
‘Tenkio. Kaduam dagiti dumanon ken ni Lisette?”
“Wen. Pudno gayam a nagpipintas dagiti taga-Naguilian!”
“Ow? Amangan no kunkunam laeng dayta…” nagkatawa.
“Umanayen ti makitkitak nga ebidensia.”
“Siak kadi ti ibagbagam nga ebidensia?”
“Iti kaanoman, saan pay a nagulbod dagiti matak…”
Nagkatawa.
“Saanak nga agang-angaw. Patiennak koma, Ida.”
“Ala, wen, mamatiakon. Apay ketdin a saan?”
“Ti pintas dagiti taga-Naguilian ket inappupo ti anges dagiti bantay ken turod, dagiti burayok ken karayan, dagiti bangkag ken talon. Apay nga agkatawaka? Dika mamati?”
“Mamati! Ngem awan kadin ti panggepmo a mangibbet iti imak?”
“Ow, sori…! Diak inggagara,” pambarko laeng, ngem inggagarak a di inibbatan.
“Adda kadi mukatko?” inaprosanna dagiti mumukatanna. Kimmandela a ramay!
“A, awan. Ita laeng ngamin a nakakitaak iti anghel. Pudno gayam nga adda anghel ditoy daga! Wenno addaak kadin idiay langit?”
“Saan, apo, addakayo pay laeng ditoy Brgy. Imelda, Naguillian, La Union!”
“Pudno ti ibagbagak, Ida. No diak naisurot, diak koman naam-ammo ti anghel a kas kenka. Daytoy ngatan ti aldaw a kagasatan iti las-ud ti panagbiagko…”
Napukkawanak. Ni Pari Benjo, nga uray la nalukaisan ti butitna iti inna panagpayapay. Pangileten ngamin ti berde a tisiertna. Isturbo met ni daytoy!
“Sikan sa ti mangalbasia? Inkan. Amangan no ur-urayendakan.”
“Ania ti ammok iti danondanon? Awan a pulos ti pamalpalatpatak!”
“Idi nagasawaka, didaka indanon?”
“Baroak pay laeng, Ida,” naitdalanak pay! Agbalbalikas dagiti matana a pimmerreng. “Sika, napadasamon…?”
“Wen a. Dinanonnak ni lakayko…”
“Ania ti napasamak idi dinanonnaka? Ania ti kuna dagiti dimmanon?”
“Diak ammo. Nabayag daydin. Awan malagipkon. “
“Ow? Wenno dimo kayaten a lagipen?”
“Wen, hustoka, diak kayaten a lagipen. Isu a dimo koman ungkaten.”
“Apay a dimo kayat a lagipen? Dika naragsak a nagasawa?”
“N-naragsak siempre…” Ngem imbaw-ingna dagiti matana idi sabatek. Tinaliawko ti kumarandikang a talon nga agur-uray iti tudo. Nagsasaruno latta ti immak ti kabaian a baka iti sirok ti kaimito. Inawisko a kuyogennak idi pinayapayannak manen ni Pari Benjo.
Napintas ti salas. Nagduduma dagiti dekorasion a kaadduanna dagiti stuff toys ken plastic a sabsabong a pasig a pink. Maibagay dagiti natingra a pink a kurtina nga ay-ayamen ti pink met laeng nga electric fan. Pink uray dagiti sopa ken ti basar a tiles. Natingra ti pink a pinta ti uneg ti balay. Pinagsina ti divider a nakaikabilan dagiti retrato a naikabil kadagiti pink a picture frame.
“Dika pumampanaw iti abayko, ha?” inyarasaasko ken Ida. Naikuadrokami iti ridaw. Ditoykami laengen a nagtakder ta awanen ti isiisan iti salas. Adu met ti agtatakder iti kusina: ubbing, agtutubo ken nataengan.
“Ta apay koma a saanka a panawan?”
“Tapno mabuteng dagiti demonio a sumrek no adda nakatakder nga anghel iti ridaw.”
Nagkatawa. Induronnak iti agpagapaman. Pinanggepko a tiliwen ti imana ngem nasaepna ngata ta napartak ti panangilisina. Nabagas ti perreng ni Pari Benjo.
Napintas ti pammagbaga dagiti lallakay ken babbaket. Natinongen ti aldaw ti kallaysa. Inton petsa 28. Petsa singko ita. Duapulo ket tallo pay nga aldaw. Ania ngata no armek ni Ida? Maaremko ngata agingga iti idadateng ti kallaysa?
(Adda tuloyna)


text:
CAOAYAN, Ilocos Sur – Impakaammo ti Municipal Social Welfare Office a dinalusanda ti listaan dagiti indigent a miembro ti PhilHealth ditoy nga ili.
Segun ken ni MSWD Officer Nancy Llanes, nagdalusda iti listaan gapu ta adda nakitada a nagdoble a nagan iti listaan ti National Household Targeting System ken dagiti inesponsoran ni First District Congressman Ryan Luis Singson a benepisario ti PhilHealth.
Kinuna ni Llanes a nasuktan kadagiti baro nga indigent a miembro dagiti naikkat a nagdoble a nagan.
Kinuna ti MSW officer a nagbalinen a 300 ti sigud a 223 a pamilia nga inesponsoran ti munisipio kas paset ti programa ni Mayor Germy S. Goulart a mapalawa ti serbisio ti PHilhealth iti Caoayan. Gapu iti daytoy, agdagup itan iti 1,705 dagiti indigent a miembro ti Philhealth iti daytoy nga ili, pakairamanan ti 602 nga inesponsoran ni Congressman Singson ken 803 manipud iti national government.#


text:
Ti 24th Cordillera Day Sadiay Abra
Suportan koma ti probinsia ti Ilocos Sur ti 24th Cordillera Day a napasamak idi Abril 23-24 sadiay Poblacion, Baay-Licuan. Mairanud ti probinsia ti pagsayaatan a tamingen ti nasao a pasken. Ti panangsaluad ken pananglapped ti Pacific Minerals a mangminas ti kabambantayan ti Capcapo.
Apay a nasken a suportaran ti probinsia ti nasao a pasken? Ania ti pakairanudanna? Nasken a suportaran ti probinsia ti Ilocos Sur iti pananglapped a panagminas dagiti ganggannaet a kompania kadagiti bambantay iti Abra. Ta no mapasamak iti panagminas, maapektaran a nakaro ti probinsia ti Ilocos Sur, nangruna dagiti ili nga addaan iti karayan a sumuso iti Karayan Abra a kas iti Banaoang, ken dagiti tributario iti Narvacan ken Sta. Maria, ta ditoy iti ruaran ti rugit ti minas. Matay la ketdi dagiti karayan ken tributario. Awanton iti makalapan. Maapektaran dagiti pagasapulan dagiti umili. Kangrunaanna, kumiddit ti danum iti Karayan Banaoang a pagtaudan ti de-bomba nga irrigasion. Iti panawen met ti katutudo, posible met nga agdinakkel dagiti karayan a mangpataud iti nakaro a layus a buyogan iti nakaro a panagluyak (siltation). Napasamaken kadagiti napalabas a tawtawen ti nakaro a layus ngem di bumurong a dumteng pay iti nakarkaro a sagrapen no makalbo dagiti bantay santo makali. Namak payen no ti aramaten daytoy a minasan ket open pit mining? Kumiddit ti danum.
Iti napalabas, iti pannakadadael ti rangtay iti Banaoang, saan a nailaksid ti rason a dinalapus ti dakkel a kayo ti rangtay malaksid iti napegges ken nangato a danum ti layus. Saan a masasaan a maulit daytoy wenno nakarkaro pay.
Saan laeng a basta kaaldawan iti ragragsak iti mapasamak a dua nga aldaw a Cordillera Day. Maysa a napateg nga aldaw a mangtaming ti masakbayan ti Abra wenno ti sibubukel a Cordillera no dipay ket mairaman met ti Ilocos Sur.
Umad-adu dagiti nagaplay a mayat a mangminas kadagiti kabambantay iti Cordillera. Iti agdama, addaanen iti 66% wenno 1.8 million nga ektraria ti naaplayan a minasen dagitoy a gangganaet a mining giants. Gapu iti nalukay a mining policy ti gobierno, ken no matuloy daytoy, agsagrap met ti probinsia iti nakaro a didigra a parnuayen dagitoy a minasan. Saanto laeng a sanikua iti madadael no dipay ketdi addanto la ketdi dagiti agbuis a biag. Ket no madadael dagiti sanikua ken pagsapulan, rumigat la ketdi ti biag. ##
Monday, May 26, 2008
BARINGKUAS
Ti 24th Cordillera Day Sadiay Abra


text:
Aso
Ti napaamu nga aso (Canis lupus familiaris),[2] ket maysa a apo ti sebbangan ti kolor dapo a lobo (Canis lupus), maysa akameng ti Canidae a pamilia iti mamiliano nga urnos ti Carnivora. Ti termino a "napaamu nga aso" ket sapasap a naususar para iti napaamu ken dagiti nadumaduma a kita a nawagteng. Ti aso ket mabalin nga isu ti immuna a napaamu nga ayup, ken isu ti kaaduan a natartaraken nga agobobra, agananup, ken kumaduaan nga ayup iti pakasaritaan ti tao. Ti balikas nga "aso" ket mabalin a kayatna a saoen pay ti lalaki a sebbangan ti aso,[3] a kasumbangir ti balikas nga "puta" para iti babai a sebbangan.
Dagiti nagbasaran[urnosen | urnosen ti taudan]
- ^ "Dagiti Mamal a sebbangan ti Lubong – Agkita: Canis lupus familiaris". Bucknell.edu. 2005. Naala idi 2012-03-12.
- ^ a b "Dagiti Mamal a Sebbangan ti Lubong – Agkita: lupus". Bucknell.edu. Naala idi 2010-08-10.
- ^ "Aso". Dictionary.com.
Bibliograpia[urnosen | urnosen ti taudan]
- Miklósi, Adám (2007). Panagkukua ti Aso, Ebolusion, ken Kasirib. Unibersidad ti Oxford a a Pagmalditan. ISBN 978-0-19-929585-2. doi:10.1093/acprof:oso/9780199295852.001.0001.
Dagiti silpo ti ruar[urnosen | urnosen ti taudan]
Midia a mainaig iti Aso iti Wikimedia Commons


text:
San Andres, Catanduanes
Ti San Andres ket maysa a maika-3 a klase nga ili iti probinsia ti Catanduanes iti Filipinas.
Dagiti baranggay[urnosen | urnosen ti taudan]
Ti San Andres ket politikal a nabingbingay iti 38 a barbaranggay.[2]
- Agojo
- Alibuag
- Asgad (Juan M. Alberto)
- Bagong Sirang
- Barihay
- Batong Paloway
- Belmonte (Poblacion)
- Bislig
- Bon-ot
- Cabungahan
- Cabcab
- Carangag
- Catagbacan
- Codon
- Comagaycay
- Datag
- Divino Rostro (Poblacion)
- Esperanza (Poblacion)
- Hilawan
- Lictin
- Lubas
- Manambrag
- Mayngaway
- Palawig
- Puting Baybay
- Rizal
- Salvacion (Poblacion)
- San Isidro
- San Jose
- San Roque (Poblacion)
- San Vicente
- Santa Cruz (Poblacion)
- Sapang Palay (Poblacion)
- Tibang
- Timbaan
- Tominawog
- Wagdas (Poblacion)
- Yocti
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Catanduanes". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Catanduanes". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
BURGOS, Ilocos Sur – Naisayangkat itay Oktubre 16 ti KABSAT outreach program gobierno probinsial kadagiti agnaed ditoy.
Agdagup ti 26 a barangay ditoy ti nabenepisiaran iti nasao a programa.
Naiwaras ditoy dagiti farm equipments a pakairamanan dagiti kuliglig, water hose, pumps, corn shellers, ken dadduma pay malaksid laeng dagiti serbisio nga impaay dagiti nadumaduma nga ahensia ti probinsia.
Programa ni Gov. Deogracias Victor “DV” Savellano ti KABSAT outreach program a mangidanon iti serbisio ti gobierno probinsial kadagiti nadumaduma nga ili iti Ilocos Sur.#


text:
Aix-en-Provence
Ti Aix-en-Provence (Panangibalikas a Pranses: [ɛksɑ̃pʀovɑ̃s]; Probensal Ositano: Ais de Provença iti kadawyan a klasiko, wenno Ais de Prouvènço iti kadawyan a Mistralian, panangibalikas [ˈajz de pʀuˈvɛⁿsɔ]),[1] wenno ti laeng Aix (panangibalikas: [ɛks]; "Ex", mediebal Ositano Aics), ket maysa a siudad a komuna idiay akin-abagatan a Pransia,nga adda ti 30 km (19 mi) ti amianan iti Marseille. Daytoy ket rehion iti Provence-Alpes-Côte d'Azur, idiay departamen to iti Bouches-du-Rhône, a daytoy ket maysa a subprepektura. Ti populasion ti Aix ket agarup a 143,000. Dagiti agtataeng ket natawtawaganda a kas dagiti Aixois wenno, ti saan a naamammoan unay a kas dagiti, Aquisextains.
Pakasaritaan[urnosen | urnosen ti taudan]
Ti Aix (Aquae Sextiae) ket nabangon idi 123 BC babaen ti Romano a konsul a ni Sextius Calvinus, nga isu ket nangited ti naganna kadagiti ubbogna, kalpasan ti panakadadael ti kaarrubana a Gallic nga oppidum idiay Entremont.[2][3] Idi 102 BC ti kaarrubaanna ket lugar idi ti Gubat iti Aquae Sextiae idi dagiti Romano babaen ni Gaius Marius ket inabakna ti Cimbri ken dagiti Teutones, nga adda dagiti adu anagpakamatay kadagiti natiliw a babbabi, a naibagbaga kadagiti Romano a sarsarita iti Hermaniko a kinatured.[4]
Idi maika-4 a siglo AD daytoy ket nagbalin a metropolis iti Narbonensis Secunda. Daytoy ket sainakupan dagiti Bisigodo idi 477. Iti simmaruno a siglo , ti ili ket inul-ulit a sinamsam babaen dagiti Pranko ken dagiti Lombard, ket sinakupan dagidi Saraseno idi 731 ken babaen ni Charles Martel idi 737. Ti Aix, idi las-ud ti Tengnga a Panawen ket isu idi ti kapitolio ti Provence, ken saan a nakabut ti mabalin a kinarang-ayna aginggan idi kalpasan ti maika-12 a siglo, nga idi, babaen dagiti kamara ti Aragon ken Anjou, daytoy ket nagbalian ng aartistiko a sentro ken tugaw ti panagadal.
Ti Aix ket naipan idiay balangat ti Pransia ken amin a pase ti Provence idi 1487, ken idi 1501 ni Luis XII ket nangibangon idiay ti parlamento iti Provence, a daytoy ket adda aginggana idi 1789. Idi maika-17 ken 18 a sigsiglo, ti ili ket tugaw idi ti Intendansia iti Provence.
Ti agdama nga arkeolohiko a panagkalkali idiay Ville des Tours, ti maysa a mediebal a suburbio iti Aix, ket nakakalida kadagiti tidda iti maysa a romano nga ampiteatro.[5]
Dagiti nagibasaran[urnosen | urnosen ti taudan]
- ^ Nupay kasta, no adda ti preposision nga a ~ à 'to', dagiti porma ket as Ais ~ à-z-Ais [aˈzaj]
- ^ Encyclopædia Britannica Maikasangapulu ket maysa Edision, artikulo Aix.
- ^ « Histoire d'Aix », site de l'office du tourisme d'Aix-en-Provence.
- ^ cf Jerome, letra cxxiii, Kenni Ageruchia, 8, 409 A.D.
- ^ Théâtre antique d’Aquae Sextiae (iti Pranses)
- Busquet, Raoul (1954). Histoire de la Provençade des origines à la révolution française. Editions Jeanne Lafitte. ISBN 2-86276-319-5.
- Mangiraman daytoy nga artikulo ti teksto manipud iti pablaak nga adda itan iti dominio a publiko: Chisholm, Hugh, ed. (1911). "nasken ti nagan ti artikulo". Encyclopædia Britannica (Maika-11 nga ed.). Pagmalditan ti Unibersidad ti Cambridge.
- INSEE
Dagiti silpo ruar[urnosen | urnosen ti taudan]
Midia a mainaig iti Aix-en-Provence iti Wikimedia Commons


text:
Ababa ngem nabagas ti linaon iti balikas ni General Manager John Teodoro iti Ilocos Norte Water District idi insawangna dagitoy sumaganad bayat ti press interview na:
“Agpakpakaasiak haan laeng a dagiti konsesionario iti INWAD no di ket datayo amin. Panawenen tapno mulaantayo dagiti banbantay tayo ket haan tayo a perperdien. No ania man a vegetation ti nabati, dapat alagaantayo. Kasi ti problema talaga ket haan a diretso a danum. Ti problematayo ket ti panakaperperdi dagiti watersheds tayo. Isu a no haan tay pay laeng nga agkuti kadagitoy (a panawen), makariing tayto lattan nga awanen ti usaren tayo a danum.”
Maysa a natenneb nga eksperto maipapan ti danum ni Inheniero Teodoro. Tumutop unay ti panawaganan ti panakasaluad dagiti watersheds ken banbantayo agsipud ta umayen ti ranggas iti El Nino phenomenon kadagitoy a tiempo.
Tikag. Agringngat a pagtatalonan. Mattianan dagiti bubon. Kadagiti karkarayan, waig, dam, ken dan-aw nababa ti level iti danum. Nakapsot wenno awan pay ketdi agtedted a danum iti gripo kadagiti kabalbalayan. Kasta ti negatibo a senaryo a parnuayen ti ranggas iti El Nino phenomenon.
Serioso daytoy a phenomenon. Maseknan tayo amin. Awan ti makalisi. Uray pay dagiti babaknang. Moderno ken high-tech man ti water pump ni Apo baknang no awan met makunnotna a danum ti lansad iti daga. No awan ti apit a pagay ken natnateng, awan ti magatang a produkto para inaldaw a taraon.
Sapay koma ta haan nga agbaybay-a ti gobierno kontra El Nino. Ti gobierno isu’t pagbaybayadan ti buis dagiti tatta-o. Rumbeng laeng nga agsubad babaen ti serbisio a pagsayaatan ti kaaduan.#


text:
Kauswagan, Lanao del Norte
Ti Kauswagan ket maysa a maika-5 a klase nga ili iti probinsia ti Lanao del Norte iti Filipinas.
Dagiti baranggay[urnosen | urnosen ti taudan]
Ti Kauswagan ket nabingbingay a politikal iti 13 a barbaranggay.[2]
- Bagumbayan (Poblacion)
- Bara-ason
- Cayontor
- Delabayan
- Inudaran
- Kawit Occidental
- Kawit Oriental
- Libertad
- Paiton
- Poblacion
- Tacub
- Tingintingin
- Tugar
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Norte". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
LONGGANISA FESTIVAL. Nakasaganan ti gobierno ti siudad ti Vigan para iti masungad a panagpiesta ti Konbersion ni San Pablo inton Enero 25. Maysa kadagiti kangrunaan nga aktibidad ti selebrasion ti Longganisa Street Dancing Competition a panangrambak iti panagbalin ti Vigan a maysa a siudad idi Enero 21, 2001 ken manamnama nga umay buyaen dagiti rinibribu a tattao a pakaibilangan dagiti lokal ken ganggannaet a turista, kas iti file photo iti ngato. (Salvador A. Espejo)
You are here: Home › Archive › Media › Banner Photo › LONGGANISA FESTIVAL


text:
Salaysay ni Salvador A. Espejo
Kas iti kabsatna, naglasat met ni Daisy Joy iti nagsanga a dalan nga iti umuna a taldiap ket namurumoran kadagiti nagkaadu a siit a mangipalay iti saem saan laeng iti pisikal no di pay iti espiritual a bagi.
Kas ken ni Jasper, nagtuloy a Dean’s lister ni Daisy Joy iti University of Baguio. Ngem dimi ammo nga iti umuna pay la a semestrena iti nasao a pagadalan, saan gayamen a kuntento iti kurso nga innalana. Awan ti imbagbagana kadakami maipapan iti dayta a banag.
Idi nagsimpa ti talingenngen dagiti lumugar iti Baguio City kalpasan ti ginggined, nagtuloy met la ti klase. Ngem adu nga estudiante iti University of Baguio ti saanen a nagtuloy a nagbasa ditoy. Maysa kadakuada ni Daisy. Immalis ti balasangmi iti St. Louis University. Nagbaliw metten ti kursona, saanen a Dentistry no di B.S. in Biology. Ammok lattan a puntiriana ti mangala iti Medisina. Preparatory ngamin daytoy a kurso iti Medisina.
Idi nagturpos ni Daisy Joy ti kursona, inur-urayko met ti panangibagana kaniak iti panagtuloyna nga agbasa iti kinadoktor. Ngem awan ti naurayko kenkuana. Imbagana ketdi nga agsardeng pay nga agbasa.
Iti panangtaldiapko iti napalabas, naamiriskon no apay nga inaramidna dayta. Nakitana a no agtuloy nga agbasa iti kinadoktor, saanmi a kabaelan nga isakad ti panagadalna. Dakkel ti mabusbos iti panagbasana ket saan la ketdi nga umdas ti sueldomi para iti panagadalna. Numona ta nangirugi ti kabsatna iti sabali a kurso.
Sumagmamano a bulan a nagindeg ni Daisy iti Baguio City. Kalpasanna, naggawid ditoy Vigan. Ngem tagtagiurayko nga ibagana ti panagtuloyna nga agbasa.
Iti laksid ti pannakaammomi, nageksamen ni Daisy Joy iti para scholarship iti University of the Philippines Manila.
Naammuak laengen idi impakaammona kaniak a nakaruar iti eksamen para iti Iskolar ng Bayan ti UP Manila.
Mismo a kinumpirmaran ni Dr. Gerardo Lahoz a duada laeng iti Region I a nakaruar iti nasao nga eksamen.
“Ania ngarud ti planom ita?” sinaludsodko ken ni Daisy.
“Ituloyko ti agbasa iti kinadoktor, “Dy, kas Iskolar ng Bayan,” nakunana kaniak. “Maisakadnak met laeng?”
“No desididoka nga agadal iti kinadoktor, aramidenmi amin a kabaelanmi ken ni inam a mangsuporta kenka. Maikarim la ketdi ti agsakripisio no adda kirkirangna ti alawans ken gastuem iti pagadalan,” nakunak.
“La, ni Daddy, agsermon metten,” diak malipatan dayta a balikas ni Daisy Joy. “No aniaman ti itedyo kaniak, makaammoakton a mangyan-anay.”
Iti dayta a rabii, alusiisennak iti iddak. Dakkel a pirak ti kasapulan tapno mapagturposko ni Daisy iti baet a maysa nga iskolarto. Numona ta awan ti ania nga urnongmi.
Iti dayta a rabii, nasarakak ti bagik iti sabali a nagsangaan iti dalan. Diak manen ammo no ania a direksion ti turongek.
Iti dayta a rabii kalpasan ti panangipalgak ni Daisy Joy ti panggepna a mangituloy nga agbasa iti kinadoktor, nabingay ti pakinakemko. Iti maysa a bangir, ti bukodko nga arapaap a dandanikon matun-oy. Iti sabali a bangir, ti arapaap ti anakmi a gun-oden a kurso.
Sakbay ti panagbannawag ti bigat, nakaikeddengak: agretiroakon iti serbisio.
Naulimek ni baket di imbagak kenkuana ti desisionko. Ammok, maawatanna no apay a dayta ti nagbalin a pangngeddengko.
Uray dagiti am-ammok, nangruna dagiti kabarkadak, nasdaawda idi madamagda ti panagretirok. Ti ammoda, mapanak iti abrod.
Uray ni daydi Sir Eugene (del Castillo, Jr., nagbalin a district supervisor iti Vigan District), dakkel a nakasdaawanna no apay a nagretiroak iti baet nga impakpakaunanan a maital-oak a Master Teacher II.
(Dakkel ti akem ni Sir Eugene iti panagkasarmi ken ni Rose. Daydi Sir Eugene ti nangibagi ken ni baketna a kas ninangmi ket daydi met Tata Erning (Corpuz) ti nagpaay a ninong.
Naisuratkon iti sabali a salaysay daydi panagkasarmi ken ni Rose iti munisipio. Pettat ti panagkasarmi ken ni baket iti baet a P100 laeng ti naggian ti petakak. Umuna nga aldaw iti serbisio daydi Mayor Evaristo “Titong” Singson kas ama ti ili ti Vigan idi kasarennakami.
Kinapudnona, dimmawat pay ni Mayor Titong iti sumagmamano a minutos a nangbasa no kasano nga annongenna ti kasarmi. Saan laeng a dayta, iti laksid ti pannakaammomi, nagpaluto iti pansit ken barbecue, nagpagatang iti cake ken dadduma pay a mamerienda ken kinahon a coke ken tru-orange ket kalpasan ti panangkasarna kadakami, pinaayabanna amin dagiti empleado ti munisipio a makisalusalo kas blow-outna iti umuna a pinagkasarna.
Sinaludsod pay ni Mayor Titong no ania ti sagutna kadakami ket insungbat ni Rose a ti koma panagdennami iti Vigan Central School a pagisursuruak.
Innem a bulan kalpasanna, tinungpal ni Mayor Titong ti karina. Nagderetso pay a nagisuro ni baket iti Vigan Central School iti baet a polisia ti district supervisor a maipan dagiti kaiyalyalis iti barrio ti Vigan a mang-sukat kadagiti taga-ili a mangisursuro.)
Dakami laeng ken ni baket ti makaammo iti pudpudno a gapu no apay a nagretiroak. Kinupikopanmi idi dayta a palimed iti naunday a pana-wen. Ngem ita, mabalinkon nga ipalgak nga insakripisiok ti bukodko nga arapaap tapno maituloy ni Daisy Joy a gun-oden ti bukodna nga arapaap.
Kas nagannak, nakasaga-naak nga agsakripisio, uray itayak ti aminko para laeng iti pagimbagan dagiti annakmi. Dayta ti kapatgan nga ipatawidko kadakuada.#


text:
Kolum ni Jobert M. Pacnis
(Maudi a paset)
Ngem no maminsan, adda a talaga dagiti adalan a di mangikankano. Tuleng. Bastos, ken sutil. Gapu ta tao laeng met ni mannursuro, adda pagpatinggaan ti pasensia/anusna (nupay di koma rumbeng iti kas kenkuana). Ngem kalpasan dayta nga inaramid ti mannursuro, makarikna iti panagbabawi. Ammona a di maikanatad ti inaramidna.
But the damage is done. Isu nga ania pay, sanguenna ti bunga ti inaramidna. Nasayaat laeng no mannakaawat dagiti nagannak ti ubing a biktima ti pannakagsaten ti pasensiana.
Nasayaat dayta maestra ta pakaisuruanna, no kasta ti makadanon a feedback, anian a nagimbag. Ngem manmanon dagita kasta a nagannak. Adu ti kunsintidor.
ITAY kallabes, maysa manen a naranga koma a masakbayan ti napungtil. Iti pannakaipatli ti maysa nga agtutubo gapu iti hazing, nariing manen ti kinapudno a nupay adda dagiti linteg a mangipawil itoy nga aramid, adda latta a kinapudno a mapaspasamak daytoy.
Iti uneg ti pagadalan, wen, napateg dayta panagkakadua — ti adda gayyemna. Iti pannakikadua, maaramid dagiti banag a narigat nga ipatungpal a maymaysa. No man is an island, kanayon a masao. Dakkel a katulongan dagitoy a gagayyem iti pananglasat kadagiti parikut a sumangbay ken mabalin a sangsanguen iti agdama. Nalawag ngarud nga iti pannakigayyem, pannakisali iti maysa a grupo, mamuli met ti kinatao.
Ngem iti pannakamuli ti kinatao, rumbeng koma laeng nga iti kinaimbag ti pagtungedan. Saan ket a makigayyem, makibarkada, makikadua kadagiti mangisungsong laeng iti “nasipnget a pagbanagan.” Iti taray ti gimong ti agdama, adu dagiti sidadaan a mangsimbalud iti maysa nga arapaap. Dagitoy ti maitutop a pakaisentroan ti imatang dagiti nagannak tapno agbanag iti napintas a masakbayan dagiti annakda.
Maibalakad ngarud a maaddaan koma ti panawen dagiti nagannak kadagiti annakda. Iti panangipakita, panangiparikna iti ayat kadagitoy nga annak, saan nga adayo a mausarda daytoy iti inaldaw-aldaw a panagbiagda. Agbalin a natibker kadagiti masagangna a parikut, pakasuotan.
Maipalagip la ket ngarud ti napasamak itay Hulio ditoy ilimi. Maysa a masirib nga ubing iti hayskul ti kellaat lattan a nanggudas iti bukodna a biag. Makibalbalubal daytoy iti top 5 ken kameng pay iti Science class. Nagadu ngarud ti umap-apal kadagiti nagannak kenkuana ta naparaburanda iti masirib nga anak.
Ngem naklaat laengen ti pagadalanna, kangrunaan ti pamiliana, idi maysa daytoyen a nalamiis a bangkay. Nakitada a nagbekkel iti kuartona.
Makagapu? Adda agkuna a kinemkemna dagiti parikutna ta awan ti inana (adda nga agpatpatagabo iti ballasiw-taaw) a pangiyarungainganna ti/dagiti parikutna. Saanna met a kaungnguan unay ti amana—ta mabalin a maalana ti agbain, a kanayon a mapan agpasada iti traysikel. Di panangdadael ngem makainom met no dadduma.
Permi a liday ti inana a nagawid ta naawan aniamanna dagiti panagrigrigatna iti ballasiw-taaw. Bugbugtong pay met ngarud nga anakda ti nasao a biktima.
Dagiti ubbing/agtutubo ti namnama ti pagilian, naminsan a nakuna ni Rizal. Maitutop la unay a bantayantayo ti masakbayanda. Kayattayo man wenno saan, isudanto ti sumaruno kadagiti tugottayo. Isudanto ti mangrienda iti pagilian, ti pagtaklinan wenno pagkamangantayo. Ngem no saanda a natenneb kadagiti napintas a sursuro, ania ngarud ti namnamaentayo a pagbanaganda?
Para iti naranga a masakbayan dagitoy nga ubbing, dakkel ti akemtayo amin— saan laeng a dagiti nagannak ken mannursuroda, no di ket datayo a makapulpulapolda. Aramidentayo koma ngarud dagiti adda kadatayo tapno matulongantay’ ida— saan a mangbiktima kadakuada. #


text:
Monday, November 17, 2014
PAMILYANG LGUlympics 2014 TI CABUGAO, NAIGANNUAT
Cabugao, Ilocos Sur – Naaramid ti LGUlympics 2014 ti Local Government Unit (LGU)-Cabugao, Ilocos Sur idi malem ti Nobiembre 14, 2014 iti Cabugao District Athletic Oval, Cabugao South Central School, Brgy. Bonifacio, Cabugao, Ilocos Sur.
Buklen dagiti nagsasalip a Team iti Mocha Team nga idauluan ni Mr. Dario Roy Siruno; White Team nga idauluan ni Mr. Kevin Somera; Yellow Team nga idauluan ni SB Secretary Maxfel S. Suboc ken ti Blue Team nga idauluan ni Municipal Treasurer Lourdes A. Azcueta a dagiti kamengda ket bin-ig nga agtartarabaho iti LGU-Cabugao.
Immuna a nabuya ti panagparada dagiti mangbukel ti tunggal Team iti aglikmut ti Oval. Kalpasan ti Parada, naaramid ti ababa a programa ket indauluan ni Engr. Conrado Segui iti Municipal Assessor’s Office ti pannakaidaton ti ababa a kararag.
Nangited ti Mensahe ni Mayor Edgardo “Ediboy” S. Cobangbang, Jr. Kimmablaaw ken nagyaman iti amin a nagpartisipar ken nagbuya iti umuna a Paliga ti LGU-Cabugao. Impeksa ni Mayor Ediboy ti ragsakna a makaimatang iti ipakpakita dagiti adda iti Munispio a kinatunos ken napintas a langenlangen dagitoy.
Simmaruno ti panangited ni SBM Atty. Bryann Jett S. Pano, Committee Chair on Sports ti Oath of Sportsmanship.
Naaramid ti panagsalip dagiti Cheering Squad ti tunggal Team. Nagpaay a Hurado dagiti lima a Young Public Servant nga idauluan ni Vince Carlo Saupan.
Simmaganad ti Game Proper. Napagsasalipan dagiti uppat a Team iti Volleyball (Men/Women), Running Relay, Tug-of War, Discuss Throw, Shot Put ken ti Basketball.
Timmulong dagiti Sports Official/Referees ti Cabugao DepED District nga idauluan ni Mr. Ronel M. Ubaldo, District PESS Coordinator iti pannakaiwardas dagiti paay-ayam. # (Web In-Action)
Posted by Bayan ng Cabugao, Ilocos Sur at 8:00 AM
Subscribe to: Post Comments (Atom)


text:
Friday, November 26, 2010
PROYEKTO NI CONG. RONALD V. SINGSON ITI CABUGAO, NAINAGURASIONAN
Cabugao, Ilocos Sur (Nobiembre 26, 2010) - Naluktan ken nainogararan ti tallo a kadisso a proyekto a naggapu iti Congressional Fund ni Congressman Ronald V. Singson kas iti Multipurpose Building ti Barangay Sisim a nakaigastuan ti P300,000.00, ti Drainage System ti Barangay Daclapan a napunduan ti P540,000.00 ken lima a Farm-to-market roads a masarakan iti Brgys. Salapasap, Daclapan, Arnap, Turod-Patac ken Sisim a napunduan ti sag-P 1 Milion babaen ti panangbendision ni Rev. Fr. Juan Joyful Taqueban iti panangimatang dagiti Barangay Officials ken mannalon kadagita a nadakamat a barangay.
Naaramid pay iti cutting of ribbon iti nadakamat nga inaugural blessings babaen ti panagtinnulong da Vigan City Vice Mayor Ryan Luis V. Singson, a nangirepresentar ken ni Congressman Ronald V. Singson , ken ni Mayor Edgardo “Ediboy” S. Cobangbang, Jr. Adda met iti nasao nga okasion da Ilocos Sur SK Federated President DJ Savellano ken ni Vice Mayor Danny Q. Gazmen.
Impeksa dagiti opisiales ti barangay ken mannalon ti panagyamanda iti naited a pagimbagan ti komunidadda. Naaramid ti pangngaldaw iti pagtaengan ni Brgy. Captain Ruben Siruno iti Barangay Sisim kalpasanna. # (Printed, Anara-ar Nov.-Dec. 2010)
Posted by Bayan ng Cabugao, Ilocos Sur at 2:10 PM 0 comments
Thursday, November 25, 2010
MAYOR EDIBOY, NAAWIS A NAGATENDAR TI ANIBERSARIO TI BALAY TARIPATO
Cabugao, Ilocos Sur (Nobiembre 25, 2010) – Naawis ni Mayor Ediboy S. Cobangbang, Jr. a nagatendar iti pannakaselebrar ti umuna nga anibersario ti Balay Taripato Annex iti ili idi Nobiembre 24, 2010.
Impeksa ni Mayor Ediboy ti panangbigbigna ti pateg ti kakastoy a programa ti Gobierno a pannakaipamaysa ti pakaseknan dagiti nataengan tapno maiparikna ti ayat ken dungngo a kaikarian da lolo ken lola a saan koma a mabaybay-an ti kasasaadda tapno mananamda pay ti sam-it ti biag.
Innayon ni Mayor Ediboy a maibilang dagiti senior citizen a kangrunaan a maasikaso ti pakaseknan ken pagsayaatanda manipud nagtugaw a mangidaulo iti ili. Ingunamgunamna ti pannakitinnulong met dagiti umili a makidanggay kadaytoy a naindaklan a gannuat para kadagiti kumapsuten a nataengan.
Nupay kasta, imbatad ni Provincial Social Welfare and Development Officer Ferdinand “Joy” R. Concepcion nga agtultuloy nga agawat ti Balay Taripato kadagiti nataengan nga awan ti pagtaenganna, mabaybay-an ken manamnama a mangasikaso kenkuana.
Maited ti kasapulan dagiti residente a nataengan nupay inamin ti PSDWO nga saan nga umdas ti bilang dagiti Caregiver ken Nurses nga agasikaso iti unos ti 24 nga oras. Nupay kasta, idawdawat met ti DSWD Officer kadagiti agas-asikaso iti Balay Taripato nga ipanda koma ti amin a kabaelanda nga agserbi kadagiti residente a nataengan.
Innayon pay ti PSWDO a sakbay a maiserrek ti nataengan iti Balay Taripato, maiyasideg pay nga umuna iti opisina ti Municipal Social Welfare Development Office tapno maamiris no kaikarianna ti maikkan ti pannakaasikaso babaen itoy a programa ti Gobierno Probinsial.
Iti agdama, adda duapulo a residente iti Balay Taripato nga as-asikasuen ti sangapulo ket dua (12) a caregivers ken nurses. # (Reprinted, Tawidnews 2010)
Posted by Bayan ng Cabugao, Ilocos Sur at 10:12 AM 0 comments
TARAY BARANG-AY ITI KASANGAY NI VICE GOV DV, NAKIPASET NI MAYOR EDIBOY
Cabugao, Ilocos Sur (Nobiembre 25, 2010) –Paset ti pannakaipromot ti Demonstration Farm ti Gobierno Probinsial ti Brgy. Labnig, San Juan, Ilocos Sur kas maysa nga eco-tourism, inorganisar ti Development of Vigorous Body Thru Sports (DVBS) ti Taray Barang-ay a mangpangayed ti selebrasion ti panagkasangay ni Vice Governor DV Savellano.
Mismo a nakiraman da Vice Gov. DV Savellano ken Mayor Ediboy S. Cobangbang, Jr. iti 12 kilometros a kawatiwat ti dinaliasatda a panangtarabayda kadagiti 189 a nagrehistro a marathoners a nakisalip. Naimbitaran dagiti empleado ti Municipal Hall ti Cabugao a nakipartisipar babaen iti panangidaulo ni Mayor Ediboy.
Nangrugi ti grupo dagiti nagtaray manipud iti Demo-Farm ti Barangay Labnig a nagturong iti poblasion ti ili a San Juan, Ilocos Sur sada nagrikus iti poblasion ti ili ti Cabugao ken nagtungpalda iti disso ti Demo-Farm. Makapnek dagiti naited a gunggona dagiti nangabak.
Ti Barang-ay ket agpapaay a demo-farm campus ti Ilocos Sur Community College, Vigan City a no sadino a ditoy ket nairubuat ti Ladderized Agriculture Course ken pagpatanoran kadagiti nangato ti pulina a dinguen ken nakalidad a mulmula a mangbagnos iti pannakaidur-as ti Agrikultura babaen iti programa ti Gobierno Probinsial nga idadauluan da Governor Luis “Chavit” Singson ken Vice Governor DV Savellano. # (Source, Anara-ar, Nov.-Dec. 2010)
Posted by Bayan ng Cabugao, Ilocos Sur at 9:04 AM 0 comments
Monday, November 15, 2010
BILANG TI 5,000 A MANNALON, NAIKKAN TI LIBRE NGA ABUNO
Cabugao, Ilocos Sur – Aganay a P2.5 milion ti pategna nga Ammonium Phosphate ti naited, saggaysa a sako ti tunggal mannalon babaen ti Municipal Share ti pundo ti RA 7171 idi Nobiembre 8, 2010 sadiay Cabugao Cultural and Sports Complex, Brgy. Rizal, Cabugao, Ilocos Sur.
Iti simple a seremonia, naited ti libre a ganagan iti 5,000 a bilang ti mannalon babaen ti panagibunong dagiti pannakabagi ti DA-LGU iti imatang ti Ama ti Probinsia, Gobernador Luis “Chavit” Singson a kaduana da Vice Governor Deogracias Victor Savellano ken Mayor Edgardo “Ediboy” S. Cobangbang, Jr.
Imbatad ni Mayor Ediboy a dagiti mannalon ti nakaigapuan ti pannakapaadda daytoy a pundo ti RA 7171 ket isuda ti umuna a mangsagrap ngem dagiti laeng hushusto nga agtaltalon ti makaawat kas ipasingked ti Farmers’ ID System a programa ti DA-LGU ken ti Gobierno Lokal a pannaka-masterlist dagiti mannalon. Ti Farmers’ ID nga ikutda ket ipakitada tapno mabenepisiaranda iti daytoy a proyekto ken iti amin a subsidies nga itden pay ti Gobierno Lokal ken dagiti maseknan nga Ahensia a tumultulong kadagiti mannalon.
Ita pay, innayon ni Mayor Ediboy a naaprobaranen babaen ti Sangguniang Bayan ti P7.5 milion a pundo para kadagiti mannalon itoy a Dry Season Crop 2010-2011 (Nobiembre-Mayo) tapno mayagpang ni mannalon ti kalidad ti produktona. Naituding daytoy a pundo a maaramat tunggal cropping season tapno saan a marigatan dagiti mannalon nga agbirok ti puonan ngem maipannuray ti umuna nga implementasionna ken kadagiti sumagsaganad a panagtatalon kadagiti rehistrado a gunglo dagiti mannalon.
Dinayaw ni Gov. Chavit Singson ti impamatmat ti LGU Cabugao a pannakaurnos ti mannalon ti ili ket mamati ti Gobernador nga agbanag a naballigi daytoy a gannuat gapu ta marikna dagiti mannalon ti pannakatulong ken pannakaipangrunada.
Binigbig met ni Vice Gov. DV Savellano daytoy a gannuat ti Gobierno Lokal ti Cabugao a pannakaipamaysa ti pakaseknan dagiti mannalon ket dinakamatna ti sangkamaysa a direksion a taluntonen ti Gobierno Lokal ken Gobierno Probinsial no proyekto a para iti umili ti mapagsasaritaan.# ( Insurat ni Joed Sajonia/Anara-ar)
Posted by Bayan ng Cabugao, Ilocos Sur at 9:04 AM 0 comments
Subscribe to: Posts (Atom)


text:
Nupay nabayagen ti dairy industry ditoy pagilian, nagbassit ti produksion no maikumpara iti suplay. No kitaen ti estatistika, adayo ti nangarosan ti imported iti bukodtayo a produksion ti gatas. Nasurok a 3.1 million liters laeng ti produksion ti gatas iti pagilian iti kagudua a tawen idinto nga umabut ti imported a gatas iti nasurok a 152.45 million liters. Ngarud, awan pay iti kikit ti produksiontayo iti dagup ti makonsumo wenno kasapulantayo a gatas. Daytoy koma ti isapulan dagiti agtuturaytayo iti sungbat, ti pannakapataudtayo iti makaanay a bukod a produkto ti gatas ta ditayo laeng agang-angkat iti sabali a pagilian.
Kapaliiwan a kadagiti pagtagilakuan wenno iti merkado, umuna a maibus dagiti locally produced a gatas ngem dagiti imported. Kangrunaan a rason ti kinasadiwa ken kinapuro dagii lokal a produktotayo. Saanda a kas iti partuat dagiti ganggannaet a makuna nga addan laokna, a nalabit, ad-adu pay ngata ti laokna ngem ti inumen. Ken maysa, nataltalektayo met laeng a gumatang iti bukodtayo a produkto ngem iti sabali.
Ngem, mapaliiw a nakaro unay ti pannakabaybay-a daytoy nga industriatayo. Saan a maik-ikkan iti importansia. Agkurang ti pannuporta tapno dumakkel ken dumur-as.
Nupay makuna nga adda suporta nga agtaud a mismo kadagiti local producers, a mismo nga inaramatda ti bukodda a resources ken capital, saan pay unay a nabileg dagiti addang a mangsupusop iti agdama a kasapulan ti merkado. Kasapulan unay ti suporta ken teknolohia ken ad-adu pay nga aspeto tapno maikalawa ti produksion ti gatas.
Ta ania ngamin aya ti pagtataudan ti bukodtayo a produksion ti gatas? Saanen a kas idi a paudi no maipanggep kadagiti kabaruanan a pamataudan iti gatas. Saan laengen nga iti gatas ti nuang, a kas iti carabao center iti Nueva Ecija, no di ket kangrunaan itan dagiti gatas nga agtaud manipud iti kalding a mapatpatanor iti Laguna, Bulacan, Pangasinan ken dadduma pay a probinsia.
Kuestion laeng ti kinaawan ti suporta kadagitoy a producers. Iti laengen panaggatang kadagiti paggatasan a taraken ken panangpaadu kadagitoy, dagitoy a producers laeng ti makaammo a mangipamuspusan iti wagas nga aramidenda. Saan met ngarud a napintas a puonan dagiti patanortayo a dingo ta bukod ti kinababassitda, basbassit pay ti gatasda. Isu a kasapulan dagiti imported a maiyasawa kadagiti native a dingnguentayo agingga a makapatanortayo iti kabukbukodan a pammagatasan.
Kastoy a proseso ti ar-aramiden dagiti local producers isu a naginad ti proseso ti panangpaadu iti pamataudan ti gatas.
No koma ta dagiti madaddadael ken makuskusit a pondo ket mausar kadagiti kastoy a pamataudan, mabalin a narang-ay koman ti pagiliantayo. Palubosantayo nga agbukirad ti puseg dagiti exporters, a no dadduma, kusitenda ti rebbengda a bayadan iti gobierno. Ngem iti daytoy a wagas, saan met a matulongan dagiti kailiantayo nga agpursigi a dumur-as.
Nasurok nga 85 porsiento a gatas ti ukkonen dagiti eksporters manipud kadagiti saan a sigurado a suppliers ken importers. Ti nabatbati isu ti bukodtayo a produksion. Nupay adda met linteg a mangsaluad koma iti dairy industry, kas iti National Dairy Act of 1995 wenno ti Republic Act 7884, saanda pay laeng a naikkan iti napigpigsa a takiag tapno naan-anay ti implementasionda. Bassit unay ti puersana a manggubuay koma iti bileg ti lokal nga industria a gatas a dumur-as ken mangikaadu iti produksionna. Agserbi koma dagitoy a linteg a mangitag-ay iti lokal nga industria ti gatas a kangrunaan a pamataudan iti kasapulantayo imbes a para supusopda laeng iti pagkurangantayo iti produksion.
Kasapulan ti industria ti gatas ti agtultuloy a nadur-as a breeding farm a gumatangan dagiti negosiante a mayat a sumrek kadaytoy a pamastrekan. Kasapulan ti nalawlawa a panagsukisok tapno nadardaras ti irarang-ayna. Kasapulan ti adu a cold storage facilities ken kooperatiba nga agserbi a pannakatakiag ti industria. Kangrunaan ti amin, kasapulan ti naan-anay a suporta manipud iti gobierno.#


text:
SAN JUAN, Ilocos Sur – Maiyadal ti horticulture kadagiti agad-adal iti kurso nga agrikultura iti Ilocos Sur Community College BaRangay Demo Farm campus, segun ken ni Dr. Cesar Soller.
Kinuna ni Soller a kalpasan ti animal culture a naiyadal iti umuna a tawen ti nasao a kurso, maisuro para iti maikadua a tawen ti horticulture.
Maipanggep kadagiti mulmula a pakaibilangan dagiti agricultural products kas iti pagay, fruit trees, herbs, ken dadduma pay ti maiyadal iti horticulture.
Ladderized daytoy a kurso ket tunggal tawen a maturpos dagiti agbasbasa, maikkanda iti certificate of completion.
Programa daytoy ti gobierno probinsial a mangipaay iti libre a panagadal kadagiti agtutubo nga agduyos iti agrikultura.#


text:
MAGSINGAL, Ilocos Sur – Maysa a CAFGU member ti pinapatay dagiti armado a lalaki a nagkalubbon iti motorsiklo iti mismo nga uneg ti tiendaan publiko ditoy idi agsapa ti Mayo 4.
Immuna a naitaray iti Magsingal District Hospital ni Wilvie Arconado y Uroloza, 30, baro, ken residente iti Barangay Maratudo ditoy nga ili, sa naiyalis iti Metro Vigan Cooperative Hospital ngem pimmusay iti nasao nga ospital bayat ti pannakataming dagiti sugatna.
Iti inisial nga inbestigasion dagiti polis, iti agarup alas 8:00 ti bigat iti nadakamat nga aldaw, magmagna ni Arconado iti pasilio iti uneg ti tiendaan publiko idi kellaat a pinaltogan ti dua a suspek iti sumagmamano a daras a nagsagrapanna kadagiti sugat iti nadumaduma a paset ti bagina.
Mapapati a naglibas dagiti di nabigbig a suspek a naglugan iti asul a Honda XRM iti daya a direksion.
Intaray ti maysa met laeng a CAFGU member ni Arconado iti ospital.
Nakasarak ti SOCO team manipud iti Ilocos Sur Provincial Police Office iti 13 a kapsula a mapapati a naggapu iti cal. 45 iti nakapasamakan iti krimen, malaksid laeng ti dua a naiputok a bala, 2 a metallic fragments ken maysa a deformed slug.
Di pay ammo no adda pakainaigan ti trabaho ti biktima iti pammapatay.
Kabayatanna, aksidente a napaltogan ti maysa a mannalon bayat ti panaggiinomda idi rabii ti Mayo 2 iti Ssitio Baybayabas, Barangay Maas-asin, ditoy met laeng nga ili.
Naitaray iti ospital ni Carmelo Ullero y Asuncion, 30, baro, mannalon, ken residente iti nadakamat a barangay gapu iti sugatna iti tian maigapu iti aksidente a pannakapaltog kenkuana ni Alfredo Ullero, kalugaranna met laeng.
Segun iti report, madama nga agiinom ti biktima, ti suspek, ken dadduma pay a di nainaganan a kakaduada iti balay ni Marcelino Ullero idi mapasamak ti insidente.
Saan a nailanad iti report no kasano nga aksidente a napaltogan ti suspek ti biktima.#


text:
Ditoy pagilian, maibilang ti politika a maysa kadagiti kangrunaan a paset ti biag dagiti umili. Pammaneknek daytoy ti assideg a panawen a pannakaangay ti eleksion tapno maibutos dagiti agngayangay kadagiti puesto, iti man nasional wenno lokal a pursto.
Iti puesto ti presidente ken bise presidente, mabutosan tunggal innem a tawen. Saan a mabalin ti presidente ti agpailayon manen. Kunada ngamin nga atiddog unay ti innem a tawen para iti rinuker a presidente ngem bassit unay para iti nasayaat ken makabael a presidente. (Makabaelda amin ngem nasigsiglat ti maysa no sikap ti pagsasaritaan)
Iti kinasenador, adda dagiti innem a tawen ti panagtakemda idinto a tallo laeng a tawen dagiti dadduma. Isu a dagiti senador nga agtakem laeng iti tallo a tawen ket di pay bimmara no ar-arigen ti panagtugawda ngem nakatuonen ti imatangda iti panagpailayonda.
Kasta met iti lokal nga eleksion, tallo laeng a tawen ti terminoda. Agturposdan kalpasan ti tallo nga agsasaganad a pannakaibutosda. Isu a kaadduanna ti agkandidato iti nabbababa a puesto tapno mataginayonda wenno iduronda ti anakda, asawada, wenno asideg a kabagianda a mangsukat kadakuada tapno saan a mapugsat wenno margaay ti pundasion ti bilegda iti politika.
Kasta met nga agaama, aggiina, agkakabagian ti mangituray kadagiti barangay. Apay nga ipasublat iti sabali ti rienda ti turay ta kabaelan(?) met ti asawa wenno anakda?
Daytoy ti kangrunaan a gapu a nagtubo a kasla uong dagiti dinastia politikal iti iti nasional, probinsia, siudad wenno ili.
No patien dagiti politiko, saan a dinastia dayta. Serbisio publiko, kunada. Ta apay ketdin a pengdanda ti pamiliada no “nasged ti tarigagayda” nga agserbi kadagiti kabarangayanda?
Kapaliiwan nga iti daytoy nga eleksion, isu met la nga isu ti eleksion iti kallabes. No adda nagbaliwanna, dagiti laeng nagan. Ngem uray dagiti rupa ket kaadduanna a dagiti met la politiko iti kallabes, dagitoy respetado, mararaem, matangtangad a tattao nga ad-adda a bimmileg iti pannakalapgis dagiti panawen gapu iti kinasiglatda a sumala iti nadumaduma a tokar tapno makapagtalinaedda iti puestoda. Dagitoy a rupa ti manamnama nga agpayagpagto latta iti masakbayan, ket uray dagiti karungsotan a bagyo, layus, ginggined ket didanto kabaelan dagitoy a rippuogen wenno dupraken.
Isuda dagiti makunkuna a political survivors!
Quo vadis, Pilipinas?


text:
Nailian a Museo ti Filipinas
Ti Nailian a Museo ti Filipinas ket ti patakder ti gobierno idiay Filipinas ken agserbi a kas maysa a patakder iti edukasion, siensia ken kultura nga agprespreserba kadagiti nadumaduma a permanente a nailian nga urnong a mangipakpakita ti etnograpiko, antropolohiko, arkeolohiko ken bisual nga panagartista iti Filipinas. Manipud idi 1998, ti Nailian a Musep ket isun ti regulatorio ken mangipatpatungpal nga ahensia ti Nailian a Gobierno iti restorasion ken panagsalaknib kadagiti nanagruna a tagikua a maipapan iti kultura, dagiti sitio ken dagiti reserbasion iti amin a paset ti Filipinas.
Dagiti linaon
Dagiti museo[urnosen | urnosen ti taudan]
Nailian a Galeria ti Arte[urnosen | urnosen ti taudan]
Ti Nailian a Galeria ti Arte ket naibalbalayan iti daan a pasdek ti kongreso. Ti pasdek ket kasisigud idi a nadaremdem a kas pubiko a biblioteka babaen ni Ralph Harrington Doane, ti Amerikano a konsultado nga arkitekto iti Opisina dagiti Obra a Publiko, ken ti katakunaynayna a ni Antonio Toledo. Daytoy ket nadaremdem a kas paset ti kapintasan a plano ni Daniel Burnham idi 1905 para iti siudad ti Manila, ti panagbangon ti pasdek ket nangrugi idi 1918. Kalpasan pay daytoy, naikeddeng idi a ti pasdek ket pangibalayan pay ti Lehislatura ken dagiti panagbalbaliw ket inaramid babaen ni Juan Arellano, ti mangimaton nga arkitekto ti Opisina dagiti Obra a Publiko. Idi Hulio16, 1926, ti pasdek ket pormal idi a rinugian. Nupay ti pasdek ket nakaro a nadadael idi las-ud ti Maikadua a Gubat ti Sangalubongan, daytoy ket nabangon manen urayno saan unay a naarkos ken basbassit ti detalyena. Tatta nga aldaw, ti pasdek ket pagyanan ti Nailian a Galeria ti Arte, dagiti masna a siensia ken dagiti dadduma pay a dibision ti panagsuporta.
Museo ti Tattao a Filipino[urnosen | urnosen ti taudan]
Ti kaarrubana a pasdek idiay Sirkulo Agrifina iti Parke Rizal , ken dati a nakaibalayan ti Departamento ti Pinansia, ket mangibalay dagiti Dibision ti Antropolohia ken Arkeolohia ken naamammuan a kas ti Museo ti Tattao a Filipino.
Museo ti Masna a Pakasaritaan[urnosen | urnosen ti taudan]
Kaud-udi a nairangarang a ti makatlo a pasdek iti daytoy a kompleks ti museo - ti maysa nga agdama a paggigianan babaen ti Departamento iti Turismo, ket maparang-ayto iti Museo ti Masna a Pakasaritaan, kalpasan nga umalis ti Departamento ken mapan iti permanente a lokasionna idiay Makati.[2]
Planetario[urnosen | urnosen ti taudan]
Ti planetraio ket pinatpataray babaen ti Nailian a Museo.
Galeria[urnosen | urnosen ti taudan]
Literatura[urnosen | urnosen ti taudan]
- Lenzi, Iola (2004). Dagiti Museo ti Abagatan a daya nga Asia. Singapur: Archipelago Press. p. 200 a pampanid. ISBN 981-4068-96-9.
Dagiti nagibasaran[urnosen | urnosen ti taudan]
- ^ a b "Commemorative Program for the 111th Foundation Day of the National Museum" (PDF). Presidential Communications Development and Strategic Planning Office (PCDSPO). Naala idi 2015-05-30.
- ^ http://lifestyle.inquirer.net/86273/dot-building-to-be-transformed-into-museum-of-natural-history
Dagiti silpo ti ruar[urnosen | urnosen ti taudan]
Midia a mainaig iti Nailian a Museo ti Filipinas iti Wikimedia Commons
Nagsasabtan: 14°35′13.74″N 120°58′52.56″E / 14.5871500°N 120.9812667°E


text:
Wikipedia:Annuroten ti salaknib
Ti Wikipedia ket naaramid ti lawlaw ti pamunganayan a ti sinoman ket maka-urnos, ken isu a daytoy ket gandat nga gatagikua kadgiti kaaduan a pampanid a nasken a nawaya para iti pannaka-urnos ti publiko, tapno ti sinoman ket makanayon kadagiti banag ken agsimpa kadagiti biddut. Nupay kasta adda dagiti naisangsangayan a pasamak, gapu ti naisangsangayan a naipatudonan a ti panakalukat ti panag-urnos ket pagbanagan ti pannakadadael, adda dagiti sagmamaysa a panid a nasken a suheto dagiti pannakaiparit (kadaywan a temporario laeng) no sino ti mabalin nga agbaliw kaniada. Ti panagikabail kadagitoy a panagiparit kadagiti panid ket makunkuna a salaknib.
Ti salaknib ket mabalin a maipakat kadagiti panid, wenno maikkat, babaen dagiti administrador ti Wikipedia, urayno ti sinoman nga agar-aramat ket mabalinna ti agkiddaw kadagitoy nga aramid. Ti salaknib ket mabalin nga agnanayon, wenno agpaso iti naipatudo nga oras.
Ti kadaywan a masarsarungkaran a kitkita ti salaknib ket dagiti napno a nasalakniban, a kayatna a sawen ket mabalin laeng a baliwan dagiti administrador, ken nasalakniban-bassit, a kayatna a sawen ket mabalin a baliwan laeng babaen dagiti agar-aramat a nakastrek ken adda kadagiti pakabilangan a napasingkedan (a kadawyan nga automatiko a maaramid kalpasan ti uppat nga aldaw). Dagiti sabali pay a porma ti salaknib ket naibagbaga dita baba. Dagiti nasalakniban a panid ket kadawyan a namarkaan ti simbolo ti bassit a kandado iti suli ti kanawan a ngato; dagiti nadumaduma a maris ti kandado ket mangipakita kadagiti nadumaduma a kita ti panagsalaknib, a kasla ti naipakita idiay akinkanawan a kahon.
Daytoy nga annuroten ket isalaysayna nga ipalawag dagiti kita ti salaknib ken dagiti pamay-an para iti salaknib ti panid ket pannakikkat ti salaknib, ken dagiti rason para iti nasken saan a nasken a pannakaipakat.
Dagiti linaon
- 1 Dagiti kita ti salaknib
- 1.1 Napno a nasalakniban
- 1.2 Nasalakniban-bassit
- 1.3 Nasalakniban iti pannakapartuat
- 1.4 Nasalakniban iti pannakaiyalis
- 1.5 Nasalakniban iti panagikarga
- 1.6 Dagiti aramid ti opisina
- 1.7 Nasalakniban iti sariap
- 2 Dagiti magun-od a plantilia
Dagiti kita ti salaknib[urnosen ti taudan]
Dagiti sumaganad a teknikal a pagpilian ket magun-od dagiti administrador para iti salaknib ti panid:
- Napno a nasalakniban pawilanna ti panagurnos babaen ti sinoman malaksid dagiti administrador. Dagiti napno a nasalakniban a papeles ti midia ken saan a mabalin a suratan manen babaen ti baro a panagipan.
- Nasalakniban-bassit pawilanna ti panagurnos babaen dagiti saan a nakarehistro nga agar-aramat nga adda dagiti pakabilanganda a saan a napasingkedan.
- Nasalakniban iti pannakapartuat pawilanna ti maysa a panid (kadawyan a dagiti dati a naikkat) manipud ti pannakapartuat manen (makunkuna pay a "naasinan").
- Nasalakniban iti pannakaiyalis salaknibanna ti laeng panid manipud kadagiti panagiyalis.
- Nasalakniban iti panagikarga salaknibanna ti papeles manipud ti panagipan manen ngen saanna a salakniban ti panid ti papeles manipud ti panagurnos.
Ti ania man a kita ti salaknib wenno panagikkat ti salaknib ket mabalin a kiddawen idiay Wikipedia:Kiddaw para iti panagsalaknib ti panid. Dagiti panagbalbaliw ti napno a nasalakniban a panid ket nasken a maidiaya kadagiti maitutop a tungtungan a panid, ken aramid no saan a kontrobersial wenno adda konsenso para iti kaniada.
Malaksid ti kaso dagiti aramid ti opisina (kitaen dita baba) wenno dagiti panid iti nagan ti espasio ti MediaWiki (kitaen dita baba), dagiti administrador ket mabalinda nga ikkaten ti salaknib ti maysa a panid no ti rason ti pannaksalaknibda ket saanen a maipakat, no nalpasen ti narasonan a paset ti panawen, ken no awanen ti nasken konsenso ti agtultuloy a pannakasalaknib ti panid. Ti panagdamag ti administrador a sigud a nagsalaknib ti panid ket maibalakad kadagiti saan a nalawag a pasamak. Ti listaan dagiti panagsalaknib ken panagikkat ti salaknib ket magun-od idiay Espesial:Listaan/salaknib.
Napno a nasalakniban[urnosen ti taudan]
Ti napno a nasalakniban a panid ket mabalin laeng nga urnosen babaen dagiti administrador. Ti pannakasalakinb ket mabalin a para iti naisangsangayan nga oras wenno mabalin nga ingganat inggana.
Ti panagibalbaliw ti napno a nasalakniban a panid ket maisingasing iti bukodna a tungtungan a panid, wenno ti sabali a lugar para iti pagtungtungan. Dagiti administrador ket mabalinda ti mangsukat ti nasalakniban nga artikulo a mangballatek ti konsenso. Ti panagikabil ti plantilia ti
{{urnosen ti nasalakniban-napno}} idiay tungtungan a panid tapno makaala ti pannakapansin kadagiti administrador para iti panagigargaret ti saan a kontrobersial a panagibalbaliw.
Dagiti panagsupiat ti linaon[urnosen ti taudan]
Dagiti panid a makasansanay kadagiti agsinnungat a panagurnos, ti temporario a napno a panagsalaknib ket makapilit kadagiti partido a makitungtutung dagiti panagurnosda idiay tungtungan a panid, a ditoy ket makaabotda ti konsenso. Dagiti naisalsalumina a pasamak iti panagsuppiat ti panagurnos, ken ti agnanayon a panagsuppiat ti panagurnos babaen dagiti naisangsangayan nga agar-aramat, ket mabalin a nasaysayaat a maaramid babaen ti pannakaserra, tapno saan a mapawilan ti kadawyan a panag-urnos babaen dagiti dadduma nga agar-aramat.
No agsalaknib iti maysa a panid gapu ti panagsuppiat ti linaon, dagiti administrador ket kadawyanda a salakniban ti agdama a bersion, malaksid no ti agdama a bersion ket aglaon kadagiti linaon a nalawag nga aglablabsing kadagiti annuroten ti linaon, a kas ti bandalismo, panaglabsing ti karbengan ti kopia, wenno panaglabsing ti dayaw dagiti sibibiag a tao. Gaputa ti panagsalaknib ti agdama a bersion ket sagpaminsan a magunggunaan ti panagsinnungat a panagurnos babaen ti panangipatakder ti maysa a naisuppiatan a panagbalbaliw, dagiti administrador ket mabalinda nga isubli ti daan a bersion ti panid sakbay a nangrugi ti panagsuppiat ti panagurnos no adda ti nalawag a puntos daytoy. Dagiti panid a nasalakniban babaen ti panagsinnungat a panagurnos ket nasken a saan a maurnos malaksid kadagiti panagbalbaliw a saan a kontrobersial wenno para kadagiti adda ti nalawag a konsenso (kitaen dita ngato).
Dagiti administrador ket nasken a saanda a salakniban wenno ikkaten dagiti salaknib tapno mapaimbag ti bukoddda a puesto kadagiti nasuppiatan a linaon.
Bandalismo[urnosen ti taudan]
Ti panagisagana a panagsalaknib kadagiti artikulo ket saan a maitutop ti nawaya a katutubo ti Wikipedia. Dagiti nabiit a paset ti panawen ti napno a panagsalaknib ket maus-usar kadagiti manmano a kaso no adu dagiti bilang ti automatiko a napasingkedan nga agar-aramat ket maus-usarda ti agtaltalianed a panagraut ti bandalismo iti maysa nga artikulo. Ti agtagtaginayon a panagbandalismo, wenno mabalin a masakbayan a panagbandalismo para kadagiti adu ti trapikona nga artklulo, ket manmano nga agited ti batayan para iti napno a panagsalaknib. Ti bassit a panagsalaknib ket maus-usar para kadagiti artikulo.
Agnanayon a nasalakniban[urnosen ti taudan]
Adda met dagiti luglugar ti Wikipedia ket agnanayon a nasalakniban babaen ti sopwer ti MediaWiki. Ti nagan ti espasio ti MediaWiki, a magilawlawag dagiti paset ti interface ti pagsaadan, ket napno a nasalakniban; saan a mabalin nga ikkaten dagiti administrdor ti pannakasalaknib dagitoy. Iti maipatinayon, ti CSS ti agar-aramat ken dagiti JavaScript a panid, a kas ti Agar-aramat:Kaspagarigan/monobook.css ken Agar-aramat:Kaspagarigan/cologneblue.js, ket automatiko a napno a nasalakniban. Dagiti laeng pakabilangan a mairaman kadagitoy a panid wenno dagiti administrdor ti mabalin a mangurnos kadagitoy. Daytoy a panagsalaknib ket maipakat ti ania man nga subpanid nga adda ti ".css" wenno ".js" a pagpaatiddog, no adda kapadpadana a MediaWiki a kudil wenno awan. Dagiti administrador ket mabalinda a baliwan dagitoy a panid, kas pagarigan, ti panagikkat kadagiti eskritu ti agar-aramat a di umno nga inus-usar.
Iti maipatinayon kadagiti dagus a naikodigo a panagsalaknib, dagiti sumaganad ket kadawyanda nga agnanayon a nasalakniban:
- Dagiti panid a napanirigan unay, a kas ti Umuna a Panid.
- Dagiti panid a nasken a saan a mabalbaliwan gapu ti karbengan ti kopia wenno legado a rason, a kas ti sapasap a renunsia.
- Dagiti panid a kanayon unay a nailak-am, a kas ti
{{tl}}wenno
{{ambox}}, tapno mapawilan ti bandalismo. Daytoy ket mairaman kadagiti ladawan wenno plantilia a naususar kadagiti napanirigan unay wenno kanayon unay a mairamraman a panid.
- Dagiti papeles ket agnanayonda a nasalakniban ti pannakaiyalis, ngem dagiti administrador ket mabalinda nga iyalis.
Nasalakniban-bassit[urnosen ti taudan]
Ti bassit a panagsalaknib ket pawilanna dagiti panagurnos babaen dagiti saan a nakarehistro (IP a pagtaengan), ken dagiti pay panag-urnos manipud kadagiti ania man a pakabilangan a saan nga automatiko a napsingkedan (nasken nga uppat nga aldaw ti kadaanan ti pakabilangan) wenno napasingkedan.
Dagiti kastoy nga agar-aramat ket mabalinda ti agkiddaw ti panagurnos iti maysa a nasalakniban bassit a panid babaen ti panagkiddaw kadagitoy idiay tungtungan a panid, nga ususaren ti plantilia ti
{{Urnosen ti nasalakniban-bassit}} no nasken ti makaala ti pannakaimatangan. No ti panid a masalsaludsod ken ti bukodna a tungtungan a panid ket nasalaknibanda, pangngaasi nga aramiden ti panagkiddaw idiay Wikipedia:Kiddaw para iti panagurnos.
Pagsurotan para kadagiti administrador[urnosen ti taudan]
Dagiti admistrador ket mabalinda nga ipakat ti ingganat inggana a panagsalaknib bassit ti panid a suheto ti adu ken agtagtaginayon a bandalismo wenno panaglabsing iti annuroten ti linaon (a kas dagiti biograpia ti sibibiag a tattao, agmangngamangnga a puntos ti panirigan). Ti panagsalaknib bassit ket nasken a saan nga usaren ti panagsakbay a pamay-an ti panagsuppiat ti bandalismo a saan pay a rimsua, wenno usaren a kas maysa a pibilihio dagiti nakarehistro nga agar-aramat kadagiti saan a nakarehistro nga agar-aramat kadagiti (agpayso) panagsuppiat ti linaon.
Iti panagtaginayon, dagiti administrador ket mabalinda ti agipakat ti temporario a panagsalaknib bassit kadagiti panid a:
- Suheto ti adu ngem temporario a bandalismo wenno panagriri (kas pagarigan, gapu ti panangimatangan ti midia) a ti panagserra ti agmaymaysa nga agar-aramat ket saan a mabalin a mapili.
- Suheto ti panagsuppiat ti panag-urnos nga amin dagiti nairaman a partido ket saan a nakarehistro wenno baro nga agur-urnos (a kas ti, kadagiti kaso a ti napno a pangsalaknib ket isu ti maipakat). Daytoy ket saan amaipakat no mairaman dagiti automatiko a napasingkedan nga agar-aramat.
- Suheto ti bandalismo wenno agsinnungat a panagurnos a dagiti saan a nakarehistro nga agar-aramat ket agar-aramidda ti IP a panaglagto babaen ti panagusar ti nadumaduma a kompiuter, nga agal-ala kadagiti baro a pagtaengan babaen ti panag-uar ti dinamiko nga IP panaggun-od, wenno dagiti pay sabsabali a panagala ti kastoy a pagtaengan a kas ti IP a pagtaengan a panagsipsiput.
- Dagiti tungtungan a panid ti artikulo, no dagitoy ket suheto ti agtgtaginayon a pangriribok. Ti kastoy a panagsalaknib ket nasken a manmano laeng nga usaren gapu ta pawilanna dagiti saan a nakarehistro nga agar-aramat ken baro a nakarehistro nga agar-aramat manipud ti panakibinglay kadagiti tungtungan. Ti panid ken ti tungtunganna a panid ket nasken a saan a masalakniban ti agpada nga oras. No ti panid ken ti tungtungan a panid ket agpadada a nasalakniban ket kayatmo ti agkiddaw iti panagurnos, pangngaasi nga agkiddawka ti panagurnos idiay Wikipedia:Kiddaw para iti panagurnos.
- Dagiti tungtungan a panid dagiti naserraan nga IP a pagtaengan nga inus-usar ti agnanayon a saan nga umno a panagurnos, a mairaman ti agnanayon a panagabuso iti {{ikkaten ti serra}} a plantilia, wenno ti agtultuloy a saan a sibil wenno dakes a panagisasao. Ti salaknib ket nasken maitutop iti paset ti panawen tapno saan a masurokan ti kaatiddog ti pannakaserra. Dagiti administrador ket mabalinda a pilien ti panagsukat ti pannakaikabil ti serra ti agar-aramat tapno imbes a maserraan ti agar-aramat ti panagurnosda ti tungtunganda a panid, gapu ta saan a nasken ti panagipada ti pannakaserra a paset ti panawen ti salaknib ti panid a paset ti panawen iti daytoy a pamay-an.
Nasalakniban iti pannakapartuat[urnosen ti taudan]
Dagiti administrador ket mabalinda a pawilan ti pannakapartuat ti panid babaen ti panagsalaknib ti interface. Daytoy nasayaat para kadagiti artikulo a naikkaten ngen agtultuloy a maparpatuat manen. Daytoy a panagsalaknib ket sensetibo ti kadakkel ti letra. Ti listaan dagiti nasalakniban a titulo ket mabirukan idiay nasalakniban a titulo.
Dagiti panagisakbay a panagiparit kadagiti baro a titulo ti artikulo ket naaramid babaen ti sistema ti mensahe ti panagiparit ti titulo, ken mangpakabael ti nasaysayaat a salaknib nga adda suporta para kadagiti subkuerdas ken dagiti kadawyan a panangiyebkas.
Dagiti panid a nasalakniban iti pannakapartuat ket sagpaminsan a makunkuna a kas dagiti "naasinan". Dagiti agkontribusion nga agayat ti pannakapartuat kadagiti naasinan a titulo nga adda dagiti nasaysayaat a linaon ket mabalinda ti agdamag kadagiti administrador wenno usaren ti pamay-an ti panagrepaso ti panagikkat.
Nasalakniban iti pannakaiyalis[urnosen ti taudan]
Dagiti nasalakniban ti pannakaiyalis a panid ket saan a mabalin a maiyalis kadagiti baro a titulo malaksid a babaen dagiti administrador. Dagiti salaknib ti pannakaiyalis ket kadawyan a naipakat kadagiti:
- Dagiti panid a suheto ti agnanayon a panagiyalis dagiti panid a bandalismo.
- Dagiti panid a suheto a panaginagan ti panid a suppiatan.
- Dagiti adu unay a napanirigan a panid nga awan dagiti rasonna a maiyalis, a kas ti Pagmadlawan dagiti administrador.
Dagiti napno a nasalakniban a panid ket nasalaknibanda pay ti panakaiyalis.
A kas ti napno a panagsalaknib, ti panagsalaknib gapu ti panagsuppiat ti panag-urnos ket nasken a saan a gapuanan ti panagusig a lagdaan iti agdama a nagan. No ti panagsalaknib ti panagiyalis ket maipakat kalpasan ti panagkiddaw ti pannakaiyalis a tungtungan ti panid ket nasken a masalakniban iti likasionna sakbay a nairugi ti panagkiddaw a pannakanaiyalis.
Nasalakniban iti panagikarga[urnosen ti taudan]
Dagiti nasalakniban iti panagikarga ti papeles ket saan a mabalin a masukatan kadagiti baro a bersion malaksid a babaen dagiti administrador. Ti salaknib ti panagikarga ket saanna a salakniban ti panid dagiti papeles manipud ti panagurnos. Ti panagsalaknib ti panagikarga ket mabalin a maipakat babaen ti administrador;
- Kadagiti papeles a suheto ti agnanayon a panagikarga iti bandalismo.
- Kadagiti papeles a suheto ti nagsuppiatan a nagbaetan dagiti agur-urnos.
- Kadagiti papeles a nasken a saan a masukatan, a kas dagiti ladawan a maususar kadagiti interface wenno nairaman iti Umuna a Panid.
A kas ti napno a panagsalaknib, dagiti administrador ket nasken a saanda nga agparabor iti maysa a bersion kadagiti sabali, ken ti salaknib ket nasken a saan a panagusig a lagdaan ti agdama a bersion ti imahen. Malaksid kadagiti papeles a nasalakniban gapu ti panagikarga iti bandalismo.
Dagiti aramid ti opisina[urnosen ti taudan]
A kas naitabas kadagiti aramid ti opisina , ti papmpanid ket mabalin a salakniban babaen dagiti opisial ti Pundasion ti Wikimedia a panagsungbat kadagiti pilaw a kas ti karbengan ti kopia wenno dagiti pammadakes a naisasao. Dagitoy ngaaramid ket patuonenna ti konsenso ti komunidad. Dagiti administrador ken nasken a saan nga agurnos wenno ikkaten ti salaknib dagiti kastoy a panid nga awan ti pammalubos manipud kadagiti opisial ti Pundasion ti Wikimedia.
Nasalakniban iti sariap[urnosen ti taudan]
Ti sariap a panagsalaknib ket napno a salaknibanna ti panid, ken automatikona nga igay-at ti napno a salaknib iti aniaman a nailak-am. Daytoy ket mairaman kadagiti plantilia ken modulo, dagiti ladawan ken dagiti dadduma pay a midia a naibalay iti Ilokano Wikipedia. Dagiti papeles a naipenpen idiay Commons ket saan a masalakniban babaen ti sariap a salaknib, ken nasken a temporario a maipan iti Ilokano Wikipedia wenno masalakniban idiay Commons. Ti sariap a salaknib:
- Ket nasken laeng a mausar tapno mapawilan ti bandalismo no maikabil ti mapanirigan unay a panid a kas ti Umuna a Panid.
- Ken magun-od laeng para kadagiti napno a nasalakniban a panid; daytoy ket nabaldado para kadagiti nasalakniban bassit a panid gapu ta adda mairepersentana a biddut ti sekuridad. Kitaen ti Bugzilla:8796 para iti adu pay a pakaammo.
- Daytoy ket saan a dagus; daytoy mabalin ti mano nga oras sakbay a mabanagan. Kitaen ti Bugzilla:18483 para iti adu pay a pakaammo.
- Sapasap daytoy a dagus a saan a maipakat kadagiti plantilia, gapu ta daytoy ket saan nga agsalaknib kadagiti pannakairaman ti uneg dagiti
nga etiketa wenno pannakairaman nga agdepende kadagiti parametro ti plantilia, ngem daytoy ket salaknibanna ti subpanid ti dokumentasion ti plantilia.
Dagiti magun-od a plantilia[urnosen ti taudan]
Dagiti sumaganad a plantilia ket mabalin nga ikabil dita ngato dagiti panid a mangipakita a dagitoy ket nasalakniban:


text:
Santa Elena, Camarines Norte
Ti Santa Elena ket maysa a maika-3 a klase nga ili iti probinsia ti Camarines Norte iti Filipinas.
Dagiti baranggay[urnosen | urnosen ti taudan]
Ti Santa Elena ket politikal a nabingbingay iti 19 a barbaranggay.[2]
- Basiad
- Bulala
- Polungguitguit
- Rizal
- Salvacion
- San Lorenzo
- San Pedro
- San Vicente
- Santa Elena (Poblacion)
- Villa San Isidro
- Don Tomas
- Guitol
- Kabuluan
- Kagtalaba
- Maulawin
- Patag Ibaba
- Patag Iraya
- Plaridel
- Tabugon
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Camarines Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Camarines Norte". Datos ti Populasion ti Ili. Dibision ti Panagsukisok ti LWUA. Naala idi 25 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
VIGAN CITY – Nabalangatan ni Hazelyn Santos, mutia ti ili a Bantay kas Saniata ti Ilocos Sur 2010 bayat ti naangay a salip ti kinapintas ken sirib idi rabii ti Pebrero 1 iti sanguanan ti provincial capitol ditoy.
Iti pannakakoronana a Miss Saniata ti Ilocos Sur, inyawid ni Santos ti P50,000 a premio ken maaddaan iti gundaway a mangirepresentar iti Ilocos Sur iti sumaruno a Bb. Pilipinas Pageant. Napili pay isuna a Best in Gown.
Ni met Sherlyn Gonzales ti ili a Magsingal ti nakaiyawatan ti korona a Saniata ti Ilocos Sur Tourism ket immawat iti P40,000 a premio. Isu pay ti nakaiyawatan ti Ilocano’s Choice Award.
Ni met Marie Lorraine de Guzman, kandidata manipud iti ili a Caoayan ti nakaipaayan ti titulo a Saniata ti Ilocos Sur Tourism nga addaan iti premio a P30,000.
Napili met a kas first runner up ni Julie Ann Santos ti Tagudin ken Kristine Peral Ladera ti Gregorio del Pilar kas 2nd runner-up.
Dagiti naipaayan iti special awards:
Best in Casual Wear ken Miss Photogenic ni Paula Rich Bartolome (Sinait); Miss Talent ni Kristine Peral Ladera (Gregorio del Pilar); Best in Swimsuit ni Kimberly Brandon (Sta. Maria); ken Media’s Choice ni Kashmir Marjorie Hernaez (Sta. Lucia).
Napili met a Best Designer ni Raffy Sy para iti diniseniona a gown nga inusar ti maysa kadagiti dayag.
Ti Saniata ti Ilocos Sur ti maysa kadagiti tampok iti 3rd Kannawidan Ylocos Festival iti Ilocos Sur.#


text:
Linux (kernel)
Ti Linux ket maysa a sistema ti panangpaandar iti kompiuter. Ti Linux ti maysa kadagiti kalatakan a pammaneknek ken pammatalged ti nawaya ken libre a software ken ti nawaya a software a panagpartuatan. Saan a kas kadagiti propitario a sistema a kas iti Microsoft Windows wenno Mac OS, ti taudan a kodigo ti Linux ket silulukat ken sidadaya iti publico ket uray asino ket nawaya a mangusar, mangbaliw, ken mangiwaras.
Ni Linus Torvalds, maysa a Finlandes, ti nangirugi idi 1991 iti adda ita a Linux, kabayatan nga agbasbasa isuna idi iti Universidad ti Helsinki.


text:
VIGAN CITY- Naisayangkat ditoy a siudad itay Oktubre 4 ti Alay Lakad para iti pannakaur-or ti pondo nga agpaay kadagiti out-of-school youth.
Nakipartisipar iti daytoy a gannuat dagiti agtuturay ditoy iti panangidaulo ni Mayor Eva Marie S. Medina, barangay officials, dagiti empleado, polis, estudiante, nadumaduma a gunglo, ken dadduma pay a sektor ken civilian volunteers.
Tinawen a maangay daytoy a gannuat ket maur-or ti pondo manipud iti maikissay a maysa a porsiento manipud iti sueldo dagiti rank and file iti maysa a bulan, idinto a voluntary donations kadagiti NGOs ken business sector.#


text:
SAN EMILIO, Ilocos Sur – Nagiwaras ti Joint Community Service babaen ti panangidaulo ni Vice Gov. Jerry Singson kadagiti ukay-ukay nga aruaten iti tallo nga upland municipality a nangrugi iti daytoy nga ili itay Agosto 6.
Karaman a nawarasan iti used clothings ti ili ti Lidlidda ken Banayoyo. Daytoy ti umuna nga iskediul a pannakaiwaras dagiti lukay-ukay nga aruaten.
Agdagup iti 14 nga upland municipalities ti resipiente iti ukay-ukay nga aruaten a maiwaras kadagiti marigrigat nga pamilia kadagitoy nga il-ili nga inted ti Department of Social Welfare and Development nga idauluan ni Sec. Esperanza Cabral.#


text:
Kapitalismo
Ti kapitalismo ket maysa nga ekonomiko a sistema a naibatay iti pribado a panagtagikua dagiti pamay-an ti produksion ken ti panagpataud kadagiti produkto wenno dagiti serbisio para iti ganansia.[1] Dagiti dadduma pay nga elemento a nangruna iti kapitalismo ket mairaman ti panag-umnong ti puonan ken kankanayon a ti masalisal a paglakkuan.[2] Adda dagiti adu a kita ti kapitalismo, a mairaman ti laissez-faire, pagimbagan akapitalismo ken estado a kapitalismo. Ti kapitalismo ket naipanpanunotan a naipakat kadagiti nadumaduma a naipakasaritaan a kaso, a nagdumaduma kadagiti panawen, heograpia, politika, ken kultura.[3] Adda dagiti sapasap a pakaitunosan a ti kapitalismo ket nagbalin nga isu ti katurayan idiay Akinlaud a lubong a sumursurot ti pannkapaay ti panagriringgor.[4] Dagiti maisalsalisal a paglaklakuan ket mabalin pay a mabirukan kadagiti naibatay ti paglakkuan nga alternatibo ti kapitalismo a kas ti paglakkuan a sosialismo ken pagtitinnulongan nga ekonomia.
Dagiti ekonomista, politikal nga ekonomista ken dagiti historiador ket nangalalada ti naggigiddiat a perspektibo iti panagusig ti kapitalismo. Dagiti ekonomista ket kadawyanda a mangipapugsa ti grado a ti gobierno ket awan ti panagtengngelna kadagiti paglakkuan (laissez faire), ken ti pay kinapangruna ti karkarbengan ti tagikua.[5][6] Kaaduan kadagiti politikal nga ekonomista ket mangipigpigsa pay ti pribado a tagikua, a maipatinayon ti pannakibiang a bileg, matgedan ti panagtrabaho, klase, ken ti pannakaisangayan ti kapitalismo a kas maysa a naipakasaritaan a nakabuklan.[7] Ti gay-at ti kawaya a pagiddiatan dagiti paglakuan, ken ti dagiti pay alagaden a mangipalpalawag ti pribado a tagikua, ket maysa a banag ti politika ken annuroten. Adu kadagiti estado ket addaanda kadagiti naitermino a kas ti naglalaok nga ekonomia, a nagipadpatudo kadagiti nadumaduma a grado ti naplano ken dagiti pinataray ti paglakkuan nga elemento a sistema ti ekonomia ti estado.[7]
Ti termino a kapitalismo ket nagin-inut a naiwarwaras idiay kadagupan ti Lumaud a lubong idi maika-19 ken maika-20 a sigsiglo a kaaduan a gapuanan kadagiti sinursurat ni Karl Marx.[3]
Paammo[urnosen | urnosen ti taudan]
- ^ Chris Jenks. Core Sociological Dichotomies. Londres, Inglatera, UK; Thousand Oaks, California, USA; New Delhi, India: SAGE. Pp. 383.
- ^ Heilbroner, Robert L. "kapitalismo." Ti Baro a Palgrave a Diksionario ti Ekonomia. Maikadua nga Edision. Eds. Steven N. Durlauf and Lawrence E. Blume. Palgrave Macmillan, 2008. Ti Baro a Palgrave a Diksionario ti Ekonomia Online. Palgrave Macmillan. 29 Agosto 2012   doi:10.1057/9780230226203.0198
- ^ a b Scott, John (2005). Industrialismo: Ti Diksionario ti Sosiolohia. Unibersidad ti Oxford a Pagmalditan.
- ^ Capitalism. Encyclopædia Britannica. 2006.
- ^ Tucker, Irvin B. (1997). Makroekonomia para iti Tatta nga Aldaw. p. 553.
- ^ Case, Karl E. (2004). Dagiti Pamunganayan ti Makroekonomia. Prentice Hall.
- ^ a b Stilwell, Frank. “Politikal nga Ekonomia: ti Binglay dagiti Ekonomiko a Kapanunotan.” Umuna nga Edision. Unibersidad ti Oxford a Pagmalditan. Melbourne, Australia. 2002.
Dagiti silpo ti ruar[urnosen | urnosen ti taudan]
Midia a mainaig iti Kapitalismo iti Wikimedia Commons
Dagiti inadaw a sasao a mainaig iti Kapitalismo iti Wikiquote (iti Ingles)


text:
VIGAN CITY – Pimmusay ti maysa a dati a konsehal ditoy siudad iti ospital a pagpapaagasanna idi Abril 17.
Pimmusay ni Nick Ramirez, nabayag a nagkonsehal ditoy siudad, iti Metro Vigan Cooperative Hospital gapu iti kumplikasion ti sakitna a diabetes.
Segun iti inulilana, maikasiam nga aldaw ti dati a konsehal iti nasao nga ospital idi matay.
Saanen a nagkandidato pay ni Ramirez para konsehal idi 2010 agsipud ta naturposnan ti tallo a nagsasaganad a terminona.
Dati nga administrador ni Ramirez iti Ave Maria Business School sakbay a timmapog iti politika.
Bayat ti panagtakemna a kas konsehal, nagduduma dagiti komite nga indauluanna ken maysa kadagiti aktibo a nakipagputar kadagiti ordinansa para iti panagdur-as ti Vigan City.#


text:
LAOAG CITY – Umaw awis iti The Movie and Television Review and Classification Board (Lupon sa Rebyu at Klasipikasyon ng Pelikula at Telebisyon; wenno MTRCB), ahensiya iti gobyerno nga adda iti babaen iti Office of the President nga responsable iti classification ken review iti television programs, movies and home videos kadua iti Provincial Government of Ilocos Norte (PGIN) kencSIKA Ilocos Norte nga makidar-ay para iti “Matalinong Panonood Forum nga idiay PGIN Capitol Auditorium.
Maangay iti umuna nga batch nga makipagpartisipar inton Mayo 11, 4pm ken second batch inton May 12-8 -11 am.
Para iti kompirmasyon para kadagiti agatendar, itype laeng iti cellphone iti CONFIRM/MTRCBforum/ (full name)/ (funtional contact number)/ (town or city) ken isend kadagitoy nga numero Globe users: 09275021097, Smart/TNT users: 09199254038.
First come, first serve basis, maacommodate laeng iti 100 nga delegates per batch.
See you, bes!


text:
NARVACAN, Ilocos Sur – Silaw ti puon ti nangbagsolan ti maysa a lalaki iti kaanakanna idiay barangay Parparia iti daytoy nga ili.
Nainaganan ti biktima a ni Danilo Caleria, 28, idinto a nabigbig ti suspek a ni Darwin Mariano, uliteg ti biktima, agpada a residente iti nasao met laeng a barangay.
Naammuan a nagriri dagiti dua gapu iti panangikkat ti biktima iti bombilia a silaw ti ulitegna a nagtungpal iti nabara a saritaanda agingga a binagsol ti suspek ti kaanakanna.
Nasugatan ti ima ti biktima ket naipaagas iti Central Ilocos Sur District Hospital.#


text:
Harry Martinson
Ni Harry Martinson (Mayo 6, 1904 – Pebrero 11, 1978) ket maysa idi a Sueko a marinero, mannurat ken mannaniw. Idi 1949 nabutosan isuna idiay Suéko nga Akademia. Nagungunaan isu a ti naikumaduaan a Premio Nobel iti Literatura idi 1974 a kaduana ti Suéko a ni Eyvind Johnson. Ti panakapili para kenni Eyvind Johnson kenni Harry Martinson ket addan ti maysa kontrobersial ngamin ket dagitoy a dua ket kameng da iti Nobel. Isuda kenni Graham Greene, Saul Bellow ken Vladimir Nabokov ket paborito a kandidato iti dayta a tawen.


text:
Tamparan, Lanao del Sur
Ti Tamparan ket maysa a maika-5 a klase nga ili iti probinsia ti Lanao del Sur iti Filipinas.
Dagiti baranggay[urnosen | urnosen ti taudan]
Ti Tamparan ket nabingbingay a politikal kadagiti 44 a barbaranggay.[4]
- Bocalan
- Bangon
- Cabasaran
- Dilausan
- Lalabuan
- Lilod Tamparan
- Lindongan
- Linuk
- Occidental Linuk
- Linuk Oriental
- Lumbaca Ingud
- Lumbacaingud South
- Lumbaca Lilod
- Balutmadiar
- Mala-abangon
- Maliwanag
- Maidan Linuk
- Miondas
- New Lumbacaingud
- Pimbago-Pagalongan
- Pagayawan
- Picarabawan
- Poblacion I
- Poblacion II
- Poblacion III
- Poblacion IV
- Raya Niondas
- Raya Buadi Barao
- Raya Tamparan
- Salongabanding
- Saminunggay
- Talub
- Tatayawan North
- Tatayawan South
- Tubok
- Beruar
- Dasomalong
- Ginaopan
- Lumbac
- Minanga
- Lilod Tubok
- Mariatao Datu
- Pagalamatan Linuk
- Pindolonan Mariatao Sarip
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Damdamag (2011-06-08). Dagiti daulo ti Muslim ket gumawawada kenni Lim The Manila Bulletin, naala idi Disiembre 18, 2011
- ^ LGU, Dagiti Munisipalidad DILG Website, naala idi Disiembre 24, 2012
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Sur". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)